CELEX: 52016PC0196
Language: el
Date: 2016-04-06
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) 2016/399 όσον αφορά τη χρήση του συστήματος εισόδου/εξόδου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.4.2016
            COM(2016) 196 final
            2016/0105(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) 2016/399 όσον αφορά τη χρήση του συστήματος εισόδου/εξόδου
            {SWD(2016) 115 final}{SWD(2016) 116 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               Η παρούσα πρόταση αποσκοπεί στην τροποποίηση του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν)
                  1
               . Οι προτεινόμενες τροποποιήσεις βασίζονται στις προτάσεις για τη θέσπιση συστήματος εισόδου/εξόδου (ΣΕΕ) για το οποίο υποβάλλεται ταυτόχρονα νομοθετική πρόταση.
            
            
               Τον Φεβρουάριο του 2013, η Επιτροπή υπέβαλε δέσμη μέτρων για την έξυπνη διαχείριση των συνόρων αποτελούμενη από τρεις προτάσεις: 1) κανονισμό σχετικά με τη θέσπιση συστήματος εισόδου/εξόδου (ΣΕΕ) για την καταχώριση δεδομένων σχετικά με τον χρόνο και τον τόπο εισόδου και εξόδου των υπηκόων τρίτων χωρών που ταξιδεύουν στον χώρο Σένγκεν, 2) κανονισμό για τη θέσπιση προγράμματος καταχώρισης ταξιδιωτών (ΠΚΤ) το οποίο επιτρέπει στους υπηκόους τρίτων χωρών που έχουν υποβληθεί σε προκαταρκτικό έλεγχο να επωφελούνται από τη διευκόλυνση των συνοριακών ελέγχων στα εξωτερικά σύνορα της Ένωσης και 3) κανονισμό για την τροποποίηση του κώδικα συνόρων του Σένγκεν ώστε να ληφθεί υπόψη η θέσπιση του ΣΕΕ και του ΠΚΤ
                  2
               . 
            
            
               Εν τω μεταξύ, η Επιτροπή αποφάσισε τα εξής:
            
            
               –να αναθεωρήσει την πρόταση κανονισμού σχετικά με τη θέσπιση συστήματος εισόδου/εξόδου (ΣΕΕ) του 2013·
            
            
               –να αναθεωρήσει την πρόταση κανονισμού για την τροποποίηση του κώδικα συνόρων του Σένγκεν του 2013, προκειμένου να ενσωματωθούν οι τεχνικές αλλαγές που επιφέρει η νέα πρόταση κανονισμού σχετικά με τη θέσπιση συστήματος εισόδου/εξόδου (ΣΕΕ)·
            
            
               –να αποσύρει την πρόταση κανονισμού για τη θέσπιση προγράμματος καταχώρισης ταξιδιωτών (ΠΚΤ) του 2013.
            
            
               Οι λόγοι της εν λόγω απόφασης εξηγούνται περαιτέρω στην αιτιολογική έκθεση της επικαιροποιημένης νομοθετικής πρότασης για τη θέσπιση ΣΕΕ και στην εκτίμηση επιπτώσεων που συνοδεύει αυτή την πρόταση.
            
            
               Συνεπώς, η παρούσα πρόταση αντικαθιστά την πρόταση του 2013
                  3
                και ενσωματώνει στον κώδικα συνόρων του Σένγκεν τις τεχνικές αλλαγές που επιφέρει η νέα πρόταση κανονισμού σχετικά με τη θέσπιση συστήματος εισόδου/εξόδου (ΣΕΕ), και ιδίως την καταγραφή στο ΣΕΕ της άρνησης εισόδου υπηκόων τρίτων χωρών, τα νέα στοιχεία για τις εναλλακτικές διαδικασίες για το ΣΕΕ και τη διαλειτουργικότητα μεταξύ του ΣΕΕ και του Συστήματος Πληροφοριών για τις Θεωρήσεις (VIS). Με αυτόν τον τρόπο, η παρούσα νέα πρόταση λαμβάνει υπόψη τα αποτελέσματα των διαπραγματεύσεων στο Συμβούλιο και στο Ευρωπαϊκό Κοινοβούλιο. 
            
            
               Λόγω της κατάργησης της επίθεσης σφραγίδων την οποία επιφέρει το ΣΕΕ, η θέσπιση του εν λόγω συστήματος παρέχει τη δυνατότητα καθιέρωσης αυτοματοποιημένων διαδικασιών συνοριακού ελέγχου για υπηκόους τρίτων χωρών οι οποίοι έχουν λάβει άδεια βραχείας παραμονής (και, ενδεχομένως, άδεια με βάση θεώρηση περιοδείας
                  4
               ). Οι προϋποθέσεις χρήσης των συστημάτων αυτοματοποιημένου συνοριακού ελέγχου διαφέρουν, ωστόσο, αναλόγως της κατηγορίας των ταξιδιωτών (πολίτες της ΕΕ/του ΕΟΧ/της Ελβετίας, υπήκοοι τρίτων χωρών που διαθέτουν δελτίο διαμονής, υπήκοοι τρίτων χωρών που διαθέτουν άδεια διαμονής ή θεώρηση για παραμονή μακράς διαρκείας ή υπήκοοι τρίτων χωρών στους οποίους έχει χορηγηθεί άδεια βραχείας παραμονής, αντιστοίχως) και κάθε διαδικασία ρυθμίζεται χωριστά.
            
            
               Γενικό πλαίσιο
            
            
               Το γενικό πλαίσιο εξηγείται στην αιτιολογική έκθεση της νομοθετικής πρότασης για τη θέσπιση ΣΕΕ και στην εκτίμηση επιπτώσεων που συνοδεύει την εν λόγω πρόταση. 
            
            
               Ισχύουσες διατάξεις
            
            
               Κανονισμός (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) και Σύμβαση εφαρμογής της συμφωνίας του Σένγκεν, της 14ης Ιουνίου 1985.
            
            
               Πρέπει να ληφθεί υπόψη ότι, στις 15 Δεκεμβρίου 2015, η Επιτροπή υπέβαλε πρόταση τροποποίησης του κώδικα συνόρων του Σένγκεν όσον αφορά την ενίσχυση των ελέγχων στα εξωτερικά σύνορα με χρήση οικείων βάσεων δεδομένων
                  5
               . Οι διαπραγματεύσεις επί του εν λόγω κειμένου θα έχουν αντίκτυπο στην παρούσα πρόταση· επομένως, θα πρέπει να δοθεί ιδιαίτερη προσοχή ώστε να διασφαλιστούν οι απαραίτητες συνέργειες μεταξύ αυτών των δύο προτάσεων κατά τη διαδικασία διαπραγμάτευσης. 
            
            
               2.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ
            
            
               Οι διαβουλεύσεις με τα ενδιαφερόμενα μέρη και οι εκτιμήσεις επιπτώσεων περιγράφονται στην αιτιολογική έκθεση της νομοθετικής πρότασης για τη θέσπιση ΣΕΕ και στην εκτίμηση επιπτώσεων που συνοδεύει την εν λόγω πρόταση.
            
         
         
            
               3.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Περίληψη 
            
            
               Οι κύριες προτεινόμενες τροποποιήσεις αφορούν τα ακόλουθα ζητήματα:
            
            
               –πρόσθετους ορισμούς του ΣΕΕ, το σύστημα αυτοεξυπηρέτησης, το σύστημα ηλεκτρονικών θυρών και αυτοματοποιημένου συνοριακού ελέγχου (ΑΣΕ) (άρθρο 2)·
            
            
               –υπηκόους τρίτων χωρών τα στοιχεία των οποίων καταχωρίζονται στο ΣΕΕ και σχετικές παρεκκλίσεις (άρθρο 6α)·
            
            
               –έλεγχο της γνησιότητας του μικροκυκλώματος (τσιπ) σε ταξιδιωτικά έγγραφα που περιέχουν ηλεκτρονικό μέσο αποθήκευσης (άρθρο 8 παράγραφος 2)
                  6
               ·
            
            
               –κατά την είσοδο και την έξοδο υπηκόων τρίτων χωρών, εξακρίβωση της ισχύος του ταξιδιωτικού εγγράφου με χρήση των οικείων βάσεων δεδομένων και, ιδίως, του συστήματος πληροφοριών Σένγκεν (SIS)· της βάσης δεδομένων της Ιντερπόλ για κλαπέντα και απολεσθέντα ταξιδιωτικά έγγραφα· και των εθνικών βάσεων δεδομένων που περιέχουν πληροφορίες για κλαπέντα, υπεξαιρεθέντα, απολεσθέντα και ακυρωθέντα ταξιδιωτικά έγγραφα. Αν τα ταξιδιωτικά τους έγγραφα περιέχουν εικόνα του προσώπου που είναι εγγεγραμμένη στο μικροκύκλωμα, επαλήθευση της εγγεγραμμένης εικόνας του προσώπου, εκτός από την περίπτωση υπηκόων τρίτων χωρών των οποίων η είσοδος ή η έξοδος υπόκειται σε καταχώριση στο ΣΕΕ (άρθρο 8 παράγραφος 3 στοιχείο α) σημείο i) και άρθρο 8 παράγραφος 3 σημείο ζ) στοιχείο i))·
            
            
               –κατά την είσοδο υπηκόων τρίτων χωρών, έλεγχο της γνησιότητας των δεδομένων του μικροκυκλώματος σε άδειες διαμονής που περιέχουν ηλεκτρονικό μέσο αποθήκευσης και εξακρίβωση της ισχύος των αδειών διαμονής και των θεωρήσεων για παραμονή μακράς διαρκείας στο SIS και σε άλλες οικείες βάσεις δεδομένων (άρθρο 8 παράγραφος 3 στοιχείο α) σημείο ii)·
            
            
               –κατά την είσοδο και την έξοδο, εξακρίβωση της ταυτότητας και/ή των στοιχείων ταυτοποίησης των υπηκόων τρίτων χωρών στους οποίους έχει χορηγηθεί άδεια βραχείας παραμονής (ή με βάση θεώρηση περιοδείας) με χρήση του ΣΕΕ και, κατά περίπτωση, του VIS (άρθρο 8 παράγραφος 3 στοιχείο α) σημείο iii) και άρθρο 8 παράγραφος 3 στοιχείο ζ) σημείο iv))·
            
            
               –εξακρίβωση κατά την είσοδο και την έξοδο, με χρήση του ΣΕΕ, ότι υπήκοος τρίτης χώρας δεν έχει ήδη υπερβεί τη μέγιστη διάρκεια επιτρεπόμενης παραμονής στην επικράτεια των κρατών μελών και εξακρίβωση κατά την είσοδο, με χρήση του ΣΕΕ, ότι οι υπήκοοι τρίτων χωρών οι οποίοι διαθέτουν θεώρηση για μία ή δύο μόνο εισόδους δεν έχουν υπερβεί τον μέγιστο αριθμό επιτρεπόμενων εισόδων (άρθρο 8 παράγραφος 3 στοιχείο α) σημείο iiiα), άρθρο 8 παράγραφος 3 στοιχείο ζ) σημείο v) και άρθρο 8 παράγραφος 3 στοιχείο η) σημείο ii))· 
            
            
               –όσον αφορά κατόχους θεωρήσεων [ή πρόσωπα που διαθέτουν θεώρηση περιοδείας], εξακρίβωση, κατά την είσοδο, της γνησιότητας, της εδαφικής και χρονικής ισχύος και της εγκυρότητας της θεώρησης [/θεώρησης περιοδείας] και, κατά περίπτωση, της ταυτότητας του κατόχου της θεώρησης, με αναζήτηση στο Σύστημα Πληροφοριών για τις Θεωρήσεις (VIS) (άρθρο 8 παράγραφος 3 στοιχείο β))·
            
            
               –δυνατότητα χρήσης του ΣΕΕ για σκοπούς ταυτοποίησης στα εξωτερικά σύνορα (άρθρο 8 παράγραφος 3 στοιχείο i))·
            
            
               –ενημέρωση των ταξιδιωτών σχετικά με τον μέγιστο αριθμό ημερών επιτρεπόμενης παραμονής, έχοντας υπόψη τα αποτελέσματα του ελέγχου στο ΣΕΕ (άρθρο 8 παράγραφος 9)· 
            
            
               –τη χρήση συστημάτων αυτοματοποιημένου συνοριακού ελέγχου:
            
            
               για πολίτες της ΕΕ/του ΕΟΧ/της Ελβετίας και υπηκόους τρίτων χωρών οι οποίοι διαθέτουν δελτίο διαμονής (άρθρο 8α)·
            
            
               για υπηκόους τρίτων χωρών οι οποίοι διαθέτουν άδεια διαμονής (άρθρο 8β)·
            
            
               –τη χρήση συστημάτων αυτοεξυπηρέτησης και ηλεκτρονικών θυρών για πρόσωπα η διέλευση των οποίων από τα σύνορα υπόκειται σε καταχώριση στο ΣΕΕ (άρθρα 8γ και 8δ)· 
            
            
               –καθιέρωση εθνικών προγραμμάτων διευκόλυνσης τα οποία μπορούν να θεσπίσουν τα κράτη μέλη σε εθελοντική βάση (άρθρο 8ε)·
            
            
               –υποχρέωση εισαγωγής δεδομένων στο ΣΕΕ ακόμα και σε περίπτωση απλούστευσης των συνοριακών ελέγχων (άρθρο 9 παράγραφος 3)·
            
            
               –εναλλακτικές διαδικασίες οι οποίες εφαρμόζονται σε περίπτωση τεχνικής αδυναμίας εισαγωγής δεδομένων στο κεντρικό σύστημα του ΣΕΕ ή σε περίπτωση βλάβης του κεντρικού συστήματος του ΣΕΕ (άρθρο 9 παράγραφος 3α)·
            
         
         
            
               –ενδείξεις/εικονόγραμμα για τα συστήματα ΑΣΕ, τα συστήματα αυτοεξυπηρέτησης και τις ηλεκτρονικές θύρες (άρθρο 10 παράγραφος 3α)·
            
            
               –κατάργηση της υποχρέωσης συστηματικής σφράγισης, κατά την είσοδο και την έξοδο, των ταξιδιωτικών εγγράφων υπηκόων τρίτων χωρών στους οποίους έχει χορηγηθεί άδεια βραχείας παραμονής. Εφόσον προβλέπεται ρητώς από την εθνική νομοθεσία, δυνατότητα κράτους μέλους να σφραγίζει κατά την είσοδο και την έξοδο τα ταξιδιωτικά έγγραφα υπηκόων τρίτων χωρών στους οποίους έχει χορηγηθεί άδεια διαμονής εκδοθείσα από το εν λόγω κράτος μέλος (άρθρο 11)·
            
            
               –τεκμήριο παράτυπης παραμονής ελλείψει κατάλληλων αρχείων καταχώρισης στοιχείων στο ΣΕΕ και δυνατότητες αντίκρουσης (άρθρο 12)·
            
            
               –μεταβατική περίοδο έξι μηνών μετά την έναρξη λειτουργίας του ΣΕΕ και μεταβατικά μέτρα για την κάλυψη των περιπτώσεων στις οποίες υπήκοοι τρίτων χωρών, η συνοριακή διέλευση των οποίων υπόκειται σε καταχώριση στο ΣΕΕ, έχουν εισέλθει στην επικράτεια των κρατών μελών και δεν έχουν εξέλθει από αυτήν πριν από την έναρξη λειτουργίας του ΣΕΕ (άρθρο 12α)· 
            
            
               –καταχώριση στο ΣΕΕ δεδομένων σχετικά με υπηκόους τρίτων χωρών στους οποίους δεν έχει επιτραπεί η είσοδος για βραχεία παραμονή (ή με βάση θεώρηση περιοδείας) (άρθρο 14 παράγραφος 2)· 
            
            
               –τροποποίηση των παραρτημάτων III, IV και V·
            
            
               –διαγραφή του παραρτήματος VIII.
            
            
               Νομική βάση
            
            
               Άρθρο 77 παράγραφος 2 στοιχείο β) της Συνθήκης για τη λειτουργία της Ευρωπαϊκής Ένωσης· δεδομένου ότι η πρόταση θεσπίζει διατάξεις περί συνοριακών ελέγχων των προσώπων που διέρχονται από τα εξωτερικά σύνορα.
            
            
               Η παρούσα πρόταση τροποποιεί τον κανονισμό (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν)», ο οποίος αποτελεί την κωδικοποιημένη έκδοση του κανονισμού (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν), που βασιζόταν στις αντίστοιχες διατάξεις της Συνθήκης για την ίδρυση της Ευρωπαϊκής Κοινότητας, και συγκεκριμένα στο άρθρο 62 παράγραφος 1 και παράγραφος 2 στοιχείο α). 
            
            
               Αρχή της επικουρικότητας
            
            
               Το άρθρο 77 αναθέτει στην Ένωση την εξουσία να αναπτύσσει πολιτική με στόχο «να εξασφαλίζεται η απουσία οποιουδήποτε ελέγχου προσώπων, ανεξαρτήτως ιθαγένειας, κατά τη διέλευση των εσωτερικών συνόρων», καθώς επίσης «ο έλεγχος των προσώπων και η αποτελεσματική εποπτεία της διέλευσης των εξωτερικών συνόρων».
            
            
               Η παρούσα πρόταση εγγράφεται εντός των ορίων που καθορίζουν οι προαναφερθείσες διατάξεις. Στόχος της παρούσας πρότασης είναι να επέλθουν οι απαραίτητες τροποποιήσεις στον κώδικα συνόρων του Σένγκεν για τη θέσπιση ΣΕΕ. Ο στόχος αυτός δεν μπορεί να επιτευχθεί επαρκώς με μεμονωμένες ενέργειες των κρατών μελών, διότι η τροποποίηση υφιστάμενης νομικής πράξης της Ένωσης (δηλαδή του κώδικα συνόρων του Σένγκεν) μπορεί να πραγματοποιηθεί μόνο από την Ένωση.
            
            
               Αρχή της αναλογικότητας
            
            
               Το άρθρο 5 παράγραφος 4 της Συνθήκης για την Ευρωπαϊκή Ένωση ορίζει ότι το περιεχόμενο και η μορφή της δράσης της Ένωσης δεν πρέπει να υπερβαίνουν το μέτρο που είναι αναγκαίο για την επίτευξη των στόχων των Συνθηκών. Η επιλεγείσα μορφή για την παρούσα δράση πρέπει να επιτρέπει στην πρόταση να επιτύχει τον στόχο της και να εφαρμοστεί όσο το δυνατόν αποτελεσματικότερα. 
            
            
               Η θέσπιση του κώδικα συνόρων του Σένγκεν το 2006 έπρεπε υποχρεωτικά να γίνει με την έκδοση κανονισμού, προκειμένου να διασφαλισθεί η ομοιόμορφη εφαρμογή του κώδικα σε όλα τα κράτη μέλη τα οποία εφαρμόζουν το κεκτημένο του Σένγκεν. Η προτεινόμενη πρωτοβουλία, η οποία συνίσταται σε τροποποίηση του κώδικα συνόρων του Σένγκεν, αποτελεί τροποποίηση υφιστάμενου κανονισμού και μπορεί να πραγματοποιηθεί μόνο με την έκδοση κανονισμού. Σε ό,τι αφορά το περιεχόμενο, η παρούσα πρωτοβουλία περιορίζεται σε βελτιώσεις του υφιστάμενου κανονισμού και βασίζεται στους προσανατολισμούς πολιτικής οι οποίοι περιλαμβάνονται σε αυτόν. Συνεπώς, η πρόταση είναι σύμφωνη με την αρχή της αναλογικότητας.
            
            
               Επιλογή νομικής πράξης 
            
            
               Προτεινόμενη πράξη: κανονισμός.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ 
            
            
               Η προτεινόμενη τροποποίηση δεν έχει καμία επίπτωση στον προϋπολογισμό της ΕΕ.
            
         
         
            
               5.ΣΥΜΠΛΗΡΩΜΑΤΙΚΕΣ ΠΛΗΡΟΦΟΡΙΕΣ 
            
            
               Συνέπειες των διαφόρων πρωτοκόλλων που προσαρτώνται στις Συνθήκες και των συμφωνιών σύνδεσης που έχουν συναφθεί με τρίτες χώρες 
            
            
               Η παρούσα πρόταση βασίζεται στο κεκτημένο του Σένγκεν σε ό,τι αφορά τη διέλευση των εξωτερικών συνόρων. Κατά συνέπεια, πρέπει να ληφθούν υπόψη οι συνέπειες που απορρέουν για τα διάφορα πρωτόκολλα και τις συμφωνίες σύνδεσης όσον αφορά τη Δανία, την Ιρλανδία και το Ηνωμένο Βασίλειο· την Ισλανδία και τη Νορβηγία· και την Ελβετία και το Λιχτενστάιν. Το καθεστώς που ισχύει για καθένα από τα εν λόγω κράτη περιγράφεται στις αιτιολογικές σκέψεις 11 έως 16 της παρούσας πρότασης και εξηγείται λεπτομερέστερα στην αιτιολογική έκθεση της νομοθετικής πρότασης για τη θέσπιση ΣΕΕ.
            
            
               Συνοπτική επισκόπηση των προτεινόμενων τροποποιήσεων του κώδικα συνόρων του Σένγκεν
            
            
               Άρθρο 2, Ορισμοί
            
            
               Πρόσθετοι ορισμοί
            
            
               Σημείο 22: Ορισμός του νέου «συστήματος εισόδου/εξόδου (ΣΕΕ)»
            
            
               Σημείο 23: Ορισμός του «συστήματος αυτοεξυπηρέτησης» 
            
            
               Σημείο 24: Ορισμός του συστήματος «ηλεκτρονικών θυρών» 
            
            
               Σημείο 25: Ορισμός του «συστήματος αυτοματοποιημένου συνοριακού ελέγχου (AΣΕ)» 
            
            
               Νέο άρθρο 6α Υπήκοοι τρίτων χωρών για τους οποίους εισάγονται δεδομένα στο ΣΕΕ
            
            
               Στο νέο άρθρο 6α προστίθεται η υποχρέωση καταχώρισης στο ΣΕΕ των δεδομένων για υπηκόους τρίτων χωρών στους οποίους έχει χορηγηθεί άδεια βραχείας παραμονής [ή με βάση θεώρηση περιοδείας] στον χώρο Σένγκεν. Η ίδια υποχρέωση προστίθεται όσον αφορά υπηκόους τρίτων χωρών στους οποίους απαγορεύεται η είσοδος βάσει άδειας βραχείας διαμονής [ή θεώρησης περιοδείας]. Προβλέπονται εξαιρέσεις για τις κατωτέρω κατηγορίες προσώπων: 1) υπηκόους τρίτων χωρών οι οποίοι διαθέτουν δελτίο διαμονής και είναι μέλη της οικογένειας πολίτη της Ένωσης ή υπηκόων τρίτων χωρών που απολαύουν του δικαιώματος της ελεύθερης κυκλοφορίας, ακόμα και εάν δεν συνοδεύουν ή δεν πηγαίνουν να συναντήσουν πολίτη της Ένωσης ή υπήκοο τρίτης χώρας που απολαύει του δικαιώματος της ελεύθερης κυκλοφορίας· 2) υπηκόους της Ανδόρας, του Μονακό και του Αγίου Μαρίνου· 3) υπηκόους τρίτων χωρών οι οποίοι εξαιρούνται από τους συνοριακούς ελέγχους ή από την υποχρέωση διέλευσης των εξωτερικών συνόρων μόνο στα συνοριακά σημεία διέλευσης ή κατά τη διάρκεια των καθορισμένων ωρών λειτουργίας, καθώς και υπηκόους τρίτων χωρών οι οποίοι επωφελούνται από τη διευκόλυνση της συνοριακής διέλευσης 4) κατόχους άδειας τοπικής διασυνοριακής κυκλοφορίας.   
            
            
               Άρθρο 8, Συνοριακοί έλεγχοι προσώπων
            
            
               Στην παράγραφο 2 προστέθηκε η υποχρέωση ελέγχου της γνησιότητας όλων των ταξιδιωτικών εγγράφων που περιέχουν ηλεκτρονικό μέσο αποθήκευσης με έγκυρα πιστοποιητικά. 
            
            
               Καταρτίζεται η παράγραφος 3 στοιχείο α) σημείο i) σχετικά με την υποχρέωση των συνοριοφυλάκων να εξακριβώνουν, κατά την είσοδο, ότι ο υπήκοος τρίτης χώρας διαθέτει έγκυρο έγγραφο για τη διέλευση των συνόρων η ισχύς του οποίου δεν έχει λήξει. Πράγματι, όσον αφορά την εξακρίβωση της ισχύος του ταξιδιωτικού εγγράφου, προβλέπεται ρητά η χρήση των οικείων βάσεων δεδομένων (και ιδίως του συστήματος πληροφοριών Σένγκεν, της βάσης δεδομένων της Ιντερπόλ για κλαπέντα και απολεσθέντα ταξιδιωτικά έγγραφα· και των εθνικών βάσεων δεδομένων που περιέχουν πληροφορίες για κλαπέντα, υπεξαιρεθέντα, απολεσθέντα και ακυρωθέντα ταξιδιωτικά έγγραφα). Επιπλέον, εάν ο υπήκοος τρίτης χώρας διαθέτει ηλεκτρονικό ταξιδιωτικό έγγραφο το οποίο περιέχει εικόνα του προσώπου καταγεγραμμένη στο μικροκύκλωμα, προβλέπεται η επαλήθευση της εικόνας του προσώπου που είναι καταγεγραμμένη στο μικροκύκλωμα. Εξαίρεση προβλέπεται για τους υπηκόους τρίτων χωρών των οποίων η είσοδος υπόκειται σε καταχώριση στο ΣΕΕ και οι οποίοι διαθέτουν ηλεκτρονικό ταξιδιωτικό έγγραφο. Πράγματι, για αυτή την κατηγορία προσώπων, η επαλήθευση της εικόνας του προσώπου που είναι καταγεγραμμένη στο μικροκύκλωμα του ταξιδιωτικού εγγράφου θα πρέπει να πραγματοποιείται κατά την καταχώριση στο ΣΕΕ ή κατά την καταχώριση νέου ηλεκτρονικού διαβατηρίου στο ΣΕΕ (π.χ., σε περίπτωση λήξης παλιού διαβατηρίου). Σε συνέχεια της εν λόγω επαλήθευσης, το ταξιδιωτικό έγγραφο και τα βιομετρικά στοιχεία του προσώπου θα αποθηκεύονται στο ΣΕΕ και θα χρησιμοποιούνται για την εξακρίβωση/ταυτοποίηση του προσώπου στα επόμενα σημεία διέλευσης των συνόρων.
            
            
               Η παράγραφος 3 στοιχείο α) σημείο ii) αναφέρεται στην εξακρίβωση ότι το ταξιδιωτικό έγγραφο συνοδεύεται, κατά περίπτωση, από την απαιτούμενη θεώρηση ή άδεια διαμονής. Όσον αφορά τις άδειες διαμονής, προστέθηκε η υποχρέωση ελέγχου της γνησιότητας της άδειας διαμονής που περιέχει ηλεκτρονικό μέσο αποθήκευσης με έγκυρα πιστοποιητικά. Επιπροσθέτως, εξακριβώνεται η ισχύς αδειών διαμονής ή θεωρήσεων για παραμονή μακράς διαρκείας με αναζήτηση στο σύστημα πληροφοριών Σένγκεν και σε άλλες οικείες βάσεις δεδομένων.
            
            
               Η νέα παράγραφος 3 στοιχείο α) σημείο iii) ρυθμίζει την υποχρέωση διενέργειας εξακρίβωσης των στοιχείων και/ή ταυτοποίησης υπηκόων τρίτων χωρών η είσοδος ή η άρνηση εισόδου των οποίων υπόκειται σε καταχώριση στο ΣΕΕ, με τη χρήση βιομετρικών αναγνωριστικών στοιχείων. Η εν λόγω εξακρίβωση και/ή ταυτοποίηση διενεργείται σύμφωνα με το άρθρο 21 του κανονισμού για τη θέσπιση του ΣΕΕ. Κατά συνέπεια:
            
            
               –όσον αφορά κατόχους θεωρήσεων οι οποίοι έχουν ήδη καταχωριστεί στο ΣΕΕ, τα βιομετρικά στοιχεία τους θα εξακριβώνονται με τη χρήση του ΣΕΕ ή του VIS·
            
            
               –όσον αφορά κατόχους θεωρήσεων οι οποίοι δεν έχουν καταχωριστεί ακόμα στο ΣΕΕ, τα βιομετρικά στοιχεία τους θα εξακριβώνονται με τη χρήση του VIS και θα πραγματοποιείται ταυτοποίηση στο ΣΕΕ·
            
            
               –όσον αφορά ταξιδιώτες που εξαιρούνται από την υποχρέωση θεώρησης οι οποίοι έχουν ήδη καταχωριστεί στο ΣΕΕ, τα βιομετρικά στοιχεία τους θα εξακριβώνονται με τη χρήση του ΣΕΕ·
            
         
         
            
               –όσον αφορά ταξιδιώτες που εξαιρούνται από την υποχρέωση θεώρησης και οι οποίοι δεν έχουν καταχωριστεί ακόμα στο ΣΕΕ, θα πραγματοποιείται ταυτοποίηση στο ΣΕΕ και, εάν δεν εντοπιστούν στο ΣΕΕ, θα διενεργείται εξακρίβωση και, εφόσον κρίνεται σκόπιμο, ταυτοποίηση στο VIS.
            
            
               Στην παράγραφο 3 στοιχείο α) σημείο iii α), η υποχρέωση ελέγχου των σφραγίδων στο διαβατήριο, προκειμένου να εξακριβωθεί εάν ο υπήκοος τρίτης χώρας που εισέρχεται στον χώρο Σένγκεν δεν έχει ήδη υπερβεί τη μέγιστη διάρκεια επιτρεπόμενης παραμονής, έχει αντικατασταθεί από την υποχρέωση ελέγχου των στοιχείων στο ΣΕΕ. Στο ίδιο πνεύμα, λόγω της κατάργησης της σφράγισης, θα πρέπει επίσης να γίνεται αναζήτηση στο ΣΕΕ προκειμένου να ελεγχθεί εάν υπήκοοι τρίτων χωρών που διαθέτουν θεώρηση για μία ή για δύο μόνο εισόδους δεν έχουν υπερβεί τον μέγιστο αριθμό επιτρεπόμενων εισόδων.
            
            
               Η παράγραφος 3 στοιχείο β) αναφέρεται στη χρήση του VIS για σκοπούς επαλήθευσης στα εξωτερικά σύνορα. Λόγω της διαλειτουργικότητας μεταξύ του ΣΕΕ και του VIS και της δυνατότητας χρήσης μέσων αυτοματοποιημένου συνοριακού ελέγχου στα εξωτερικά σύνορα, το VIS θα πρέπει να παρέχει πληροφορίες στους συνοριοφύλακες όχι μόνο για τη γνησιότητα αλλά και για την εδαφική και χρονική ισχύ και την κατάσταση ισχύος της θεώρησης (ή της θεώρησης περιοδείας) με τη μορφή «θετικής ή μη θετικής απάντησης» (hit/no hit). Επιπροσθέτως, σύμφωνα με την πρόταση για το ΣΕΕ, η παράγραφος αυτή αποτυπώνει το γεγονός ότι η ταυτότητα των κατόχων θεώρησης δεν θα εξακριβώνεται συστηματικά στο VIS. Σε ορισμένες περιπτώσεις, η ταυτότητα των κατόχων θεώρησης θα εξακριβώνεται στο ΣΕΕ, με χρήση της εικόνας προσώπου.
            
            
               Καταρτίζεται η παράγραφος 3 στοιχείο ζ) σημείο i) σχετικά με την υποχρέωση των συνοριοφυλάκων να εξακριβώνουν, κατά την έξοδο, ότι ο υπήκοος τρίτης χώρας διαθέτει έγκυρο έγγραφο για τη διέλευση των συνόρων. Πράγματι, όσον αφορά την εξακρίβωση της ισχύος του ταξιδιωτικού εγγράφου, προβλέπεται ρητά η χρήση των οικείων βάσεων δεδομένων (και ιδίως, του συστήματος πληροφοριών Σένγκεν· της βάσης δεδομένων της Ιντερπόλ για κλαπέντα και απολεσθέντα ταξιδιωτικά έγγραφα· και των εθνικών βάσεων δεδομένων που περιέχουν πληροφορίες για κλαπέντα, υπεξαιρεθέντα, απολεσθέντα και ακυρωθέντα ταξιδιωτικά έγγραφα). Επιπλέον, εάν ο υπήκοος τρίτης χώρας διαθέτει ηλεκτρονικό ταξιδιωτικό έγγραφο το οποίο περιέχει εικόνα του προσώπου καταγεγραμμένη στο μικροκύκλωμα, προβλέπεται η επαλήθευση της εικόνας του προσώπου που είναι καταγεγραμμένη στο μικροκύκλωμα. Εξαίρεση προβλέπεται για τους υπηκόους τρίτων χωρών των οποίων η είσοδος υπόκειται σε καταχώριση στο ΣΕΕ και οι οποίοι διαθέτουν ηλεκτρονικό ταξιδιωτικό έγγραφο. Πράγματι, για αυτή την κατηγορία προσώπων, η επαλήθευση της εικόνας του προσώπου που είναι καταγεγραμμένη στο μικροκύκλωμα του ταξιδιωτικού εγγράφου θα πρέπει να πραγματοποιείται κατά την καταχώριση στο ΣΕΕ ή κατά την καταχώριση νέου ηλεκτρονικού διαβατηρίου στο ΣΕΕ (π.χ., σε περίπτωση λήξης παλιού διαβατηρίου). Σε συνέχεια της εν λόγω επαλήθευσης, το ταξιδιωτικό έγγραφο και τα βιομετρικά στοιχεία του προσώπου θα αποθηκεύονται στο ΣΕΕ και θα χρησιμοποιούνται για την εξακρίβωση/ταυτοποίηση του προσώπου στα επόμενα σημεία διέλευσης των συνόρων.
            
            
               Η νέα παράγραφος 3 στοιχείο ζ) σημείο iv) ρυθμίζει την υποχρέωση διενέργειας εξακρίβωσης των στοιχείων και/ή ταυτοποίησης υπηκόων τρίτων χωρών η έξοδος των οποίων υπόκειται σε καταχώριση στο ΣΕΕ, με τη χρήση βιομετρικών αναγνωριστικών στοιχείων. Η εν λόγω εξακρίβωση και/ή ταυτοποίηση διενεργείται σύμφωνα με το άρθρο 21 του κανονισμού για τη θέσπιση του ΣΕΕ. Ως εκ τούτου, όσον αφορά κατόχους θεωρήσεων οι οποίοι έχουν ήδη καταχωριστεί στο ΣΕΕ, τα βιομετρικά στοιχεία τους μπορούν να εξακριβώνονται με τη χρήση του ΣΕΕ ή, κατά περίπτωση, του VIS.
            
            
               Στη νέα παράγραφο 3 στοιχείο ζ) σημείο v), η υποχρέωση ελέγχου των σφραγίδων στο διαβατήριο, προκειμένου να εξακριβωθεί εάν υπήκοος τρίτης χώρας που εξέρχεται από τον χώρο Σένγκεν δεν έχει ήδη υπερβεί τη μέγιστη διάρκεια επιτρεπόμενης παραμονής, έχει αντικατασταθεί από την υποχρέωση ελέγχου των στοιχείων στο ΣΕΕ. 
            
            
               Διαγράφεται η παράγραφος 3 στοιχείο η) σημείο ii), η οποία όριζε ως προαιρετικό τον έλεγχο των υπηκόων τρίτων χωρών που εξέρχονται από τον χώρο Σένγκεν για να διαπιστωθεί εάν έχουν υπερβεί τη μέγιστη διάρκεια επιτρεπόμενης διαμονής. Συγκεκριμένα, με το ΣΕΕ η εξακρίβωση αυτή καθίσταται υποχρεωτική. 
            
            
               Η παράγραφος 3 στοιχείο θ) προσαρμόζεται ώστε να προβλέπεται η δυνατότητα χρήσης του ΣΕΕ επιπροσθέτως του VIS, για την ταυτοποίηση κάθε προσώπου το οποίο μπορεί να μην πληροί ή να μην πληροί πλέον τις προϋποθέσεις εισόδου, παραμονής ή διαμονής στην επικράτεια των κρατών μελών. 
            
            
               Η νέα παράγραφος 9 προβλέπει την υποχρέωση των συνοριοφυλάκων να ενημερώνουν τους υπηκόους τρίτων χωρών σχετικά με τον μέγιστο αριθμό ημερών επιτρεπόμενης παραμονής εντός του χώρου Σένγκεν, όπως ορίζεται στο ΣΕΕ και, κατά περίπτωση, στο VIS.
            
            
               Εισαγωγή νέων άρθρων 8α, 8β, 8γ και 8δ, προκειμένου να προβλεφθεί η εναρμονισμένη αυτοματοποίηση των συνοριακών ελέγχων για τις διάφορες κατηγορίες ταξιδιωτών.
            
            
               Οι προϋποθέσεις εισόδου και εξόδου για τους οικείους ταξιδιώτες παραμένουν αμετάβλητες.
            
            
               Τα άρθρα 8α και 8β δεν αποτελούν τεχνικές τροποποιήσεις που απορρέουν από την εισαγωγή του ΣΕΕ αλλά πρόσθετες διατάξεις για την περαιτέρω διευκόλυνση των διαδικασιών συνοριακού ελέγχου με τη χρήση σύγχρονων τεχνολογιών. 
            
            
               Νέο άρθρο 8α Χρήση συστημάτων αυτοματοποιημένου συνοριακού ελέγχου για πολίτες της ΕΕ/του ΕΟΧ/της Ελβετίας και για υπηκόους τρίτων χωρών που διαθέτουν δελτίο διαμονής
            
            
               Η παράγραφος 1 ορίζει τα πρόσωπα στα οποία εφαρμόζεται αυτό το άρθρο (π.χ. πολίτες της Ένωσης, υπηκόους τρίτων χωρών που απολαύουν δικαιώματος ελεύθερης κυκλοφορίας, ισοδύναμου με το δικαίωμα των πολιτών της Ένωσης, και υπηκόους τρίτων χωρών που διαθέτουν δελτίο διαμονής και είναι μέλη της οικογένειας πολίτη της Ένωσης ή υπηκόου τρίτης χώρας ο οποίος απολαύει δικαιώματος ελεύθερης κυκλοφορίας, ισοδύναμου με το δικαίωμα των πολιτών της Ένωσης).
            
            
               Στην παράγραφο 2 απαριθμούνται οι σωρευτικές προϋποθέσεις που πρέπει να πληρούνται για τη χρήση συστημάτων αυτοματοποιημένου συνοριακού ελέγχου. Συγκεκριμένα, το ενδιαφερόμενο πρόσωπο πρέπει να διαθέτει ηλεκτρονικό ταξιδιωτικό έγγραφο· τα δεδομένα στο μικροκύκλωμα του εγγράφου εξακριβώνονται ως προς τη γνησιότητά τους. Επίσης, εξετάζεται η εικόνα προσώπου που είναι αποθηκευμένη στο μικροκύκλωμα, προκειμένου να εξακριβωθεί η ταυτότητα του κατόχου μέσω αντιπαραβολής της εικόνας προσώπου που έχει καταγραφεί στο μικροκύκλωμα και της πραγματικής εικόνας προσώπου του κατόχου του ταξιδιωτικού εγγράφου. Όσον αφορά υπηκόους τρίτων χωρών που απολαύουν του δικαιώματος της ελεύθερης κυκλοφορίας δυνάμει του δικαίου της Ένωσης και διαθέτουν δελτίο διαμονής, το δελτίο διαμονής πρέπει να είναι ηλεκτρονικό δελτίο (έγκυρο και ισχύον) με μικροκύκλωμα τα δεδομένα του οποίου εξακριβώνονται ως προς τη γνησιότητά τους. Επιπλέον, η εικόνα προσώπου που είναι αποθηκευμένη στο μικροκύκλωμα εξετάζεται, προκειμένου να εξακριβωθεί η ταυτότητα του κατόχου του δελτίου διαμονής, με αντιπαραβολή της εικόνας προσώπου που έχει καταχωριστεί στο μικροκύκλωμα με την πραγματική εικόνα προσώπου του κατόχου του δελτίου.
            
            
               Στην παράγραφο 3 ορίζεται ότι οι έλεγχοι κατά την είσοδο και την έξοδο διενεργούνται σύμφωνα με το άρθρο 8 παράγραφος 2. Ωστόσο, προβλέπεται ρητώς ότι, όταν οι συνοριακοί έλεγχοι κατά την είσοδο και την έξοδο διενεργούνται μέσω συστήματος αυτοματοποιημένου συνοριακού ελέγχου, περιλαμβάνουν συστηματικά την εξακρίβωση ότι τα πρόσωπα που διέρχονται από τα σύνορα δεν συνιστούν πραγµατική, ενεστώσα και αρκούντως σοβαρή απειλή κατά της εσωτερικής ασφάλειας, της δημόσιας τάξης, των διεθνών σχέσεων των κρατών μελών ή απειλή κατά της δημόσιας υγείας, μεταξύ άλλων με αναζήτηση στις σχετικές βάσεις δεδομένων της Ένωσης και στις εθνικές βάσεις δεδομένων, και ιδίως στο σύστημα πληροφοριών Σένγκεν
                  7
               .
            
            
               Κατά την είσοδο και την έξοδο, τα αποτελέσματα των αυτοματοποιημένων συνοριακών ελέγχων τίθενται στη διάθεση του συνοριοφύλακα, ο οποίος τα λαμβάνει υπόψη και επιτρέπει την είσοδο ή την έξοδο ή, διαφορετικά, παραπέμπει το πρόσωπο σε άλλον συνοριοφύλακα (παράγραφος 4).
            
            
               Στην παράγραφο 5 αναφέρονται οι προϋποθέσεις υπό τις οποίες ένα πρόσωπο παραπέμπεται σε συνοριοφύλακα. Ωστόσο, η παράγραφος 6 προβλέπει ότι συνοριοφύλακας ο οποίος εποπτεύει τη διέλευση προσώπου από τα σύνορα με τη χρήση συστήματος αυτοματοποιημένου συνοριακού ελέγχου μπορεί να αποφασίσει να παραπέμψει το εν λόγω πρόσωπο σε συνοριοφύλακα για άλλους λόγους. 
            
            
               Η παράγραφος 7 περιέχει την υποχρέωση να διασφαλίζεται η εποπτεία της χρήσης του συστήματος, προκειμένου να εντοπίζεται τυχόν ακατάλληλη, δόλια ή αντικανονική χρήση του. 
            
            
               Νέο άρθρο 8β Χρήση συστημάτων αυτοματοποιημένου συνοριακού ελέγχου για υπηκόους τρίτων χωρών που διαθέτουν άδεια διαμονής  
            
         
         
            
               Στην παράγραφο 1 παρατίθενται οι σωρευτικές προϋποθέσεις που πρέπει να πληρούν οι υπήκοοι τρίτων χωρών που διαθέτουν άδεια διαμονής, προκειμένου να χρησιμοποιηθούν τα συστήματα αυτοματοποιημένου συνοριακού ελέγχου. Συγκεκριμένα, το ενδιαφερόμενο πρόσωπο πρέπει να διαθέτει ηλεκτρονικό ταξιδιωτικό έγγραφο· τα δεδομένα στο μικροκύκλωμα του εγγράφου εξακριβώνονται ως προς τη γνησιότητά τους. Επίσης, εξετάζεται η εικόνα προσώπου που είναι αποθηκευμένη στο μικροκύκλωμα, προκειμένου να εξακριβωθεί η ταυτότητα του κατόχου μέσω αντιπαραβολής της εικόνας προσώπου που έχει καταγραφεί στο μικροκύκλωμα και της πραγματικής εικόνας προσώπου του κατόχου του ταξιδιωτικού εγγράφου. Για υπηκόους τρίτων χωρών που διαθέτουν άδεια διαμονής, εξετάζεται επίσης το μικροκύκλωμα (τσιπ) της άδειας διαμονής, προκειμένου να εξακριβωθεί η γνησιότητα των δεδομένων της και η ταυτότητα του κατόχου της. 
            
            
               Στην παράγραφο 2 περιγράφονται λεπτομερώς οι συνοριακοί έλεγχοι που διενεργούνται κατά την είσοδο και την έξοδο.
            
            
               Κατά την είσοδο και την έξοδο, τα αποτελέσματα των συνοριακών ελέγχων τίθενται στη διάθεση του συνοριοφύλακα, ο οποίος τα λαμβάνει υπόψη και επιτρέπει την είσοδο ή την έξοδο ή, σε διαφορετική περίπτωση, παραπέμπει το πρόσωπο σε άλλο συνοριοφύλακα (παράγραφος 3).
            
            
               Οι προϋποθέσεις υπό τις οποίες ένα πρόσωπο παραπέμπεται σε συνοριοφύλακα παρατίθενται στην παράγραφο 4. Ωστόσο, η παράγραφος 5 προβλέπει ότι συνοριοφύλακας που εποπτεύει τη διέλευση προσώπου από τα σύνορα με τη χρήση του συστήματος αυτοματοποιημένου συνοριακού ελέγχου μπορεί να αποφασίσει να παραπέμψει το εν λόγω πρόσωπο σε συνοριοφύλακα για άλλους λόγους. 
            
            
               Η παράγραφος 6 περιέχει την υποχρέωση να διασφαλίζεται η εποπτεία της χρήσης του συστήματος, προκειμένου να εντοπίζεται τυχόν ακατάλληλη, δόλια ή αντικανονική χρήση του.
            
            
               Νέο άρθρο 8γ Χρήση συστημάτων αυτοεξυπηρέτησης για την εκ των προτέρων εγγραφή δεδομένων στο ΣΕΕ
            
            
               Στο νέο άρθρο 8γ προστίθεται η δυνατότητα σε πρόσωπα η διέλευση των οποίων από τα σύνορα υπόκειται σε καταχώριση στο ΣΕΕ, να χρησιμοποιούν συστήματα αυτοεξυπηρέτησης για την εκ των προτέρων εγγραφή των δεδομένων του ατομικού φακέλου τους στο ΣΕΕ. 
            
            
               Στην παράγραφο 1 αναφέρονται οι σωρευτικές προϋποθέσεις τις οποίες πρέπει να πληρούν τα πρόσωπα η διέλευση των οποίων από τα σύνορα υπόκειται σε καταχώριση στο ΣΕΕ, προκειμένου να χρησιμοποιήσουν συστήματα αυτοεξυπηρέτησης για την εκ των προτέρων εγγραφή των δεδομένων του ατομικού φακέλου τους στο ΣΕΕ. Συγκεκριμένα, το ενδιαφερόμενο πρόσωπο πρέπει να διαθέτει ηλεκτρονικό ταξιδιωτικό έγγραφο· τα δεδομένα στο μικροκύκλωμα του εγγράφου εξακριβώνονται ως προς τη γνησιότητά τους. Επίσης, εξετάζεται η εικόνα προσώπου που είναι αποθηκευμένη στο ταξιδιωτικό έγγραφο, προκειμένου να εξακριβωθεί η ταυτότητα του κατόχου μέσω αντιπαραβολής της εικόνας προσώπου που έχει καταγραφεί στο μικροκύκλωμα και της πραγματικής εικόνας προσώπου του κατόχου του ταξιδιωτικού εγγράφου. 
            
            
               Στις παραγράφους 2 έως 4 περιγράφονται οι λειτουργίες που πρέπει να εκτελούν τα συστήματα αυτοεξυπηρέτησης.
            
            
               Η παράγραφος 5 αναφέρεται στην περίπτωση στην οποία εξακριβώνεται μέσω του συστήματος αυτοεξυπηρέτησης, ότι το πρόσωπο δεν είναι καταχωρισμένο στο ΣΕΕ. Σε αυτή την περίπτωση, τα απαιτούμενα δεδομένα συλλέγονται και καταχωρίζονται εκ των προτέρων στο ΣΕΕ μέσω του συστήματος αυτοεξυπηρέτησης. Το πρόσωπο παραπέμπεται σε κάθε περίπτωση σε συνοριοφύλακα ο οποίος εξακριβώνει ότι το ταξιδιωτικό έγγραφο που χρησιμοποιήθηκε στο σύστημα αυτοεξυπηρέτησης αντιστοιχεί σε αυτό που διαθέτει το πρόσωπο και ότι τα βιομετρικά αναγνωριστικά στοιχεία που έχουν καταχωριστεί στο ΣΕΕ αντιστοιχούν στα πραγματικά βιομετρικά αναγνωριστικά στοιχεία του οικείου προσώπου.  
            
            
               Οι παράγραφοι 6 και 7 αναφέρονται στην περίπτωση στην οποία εξακριβώνεται, μέσω του συστήματος αυτοεξυπηρέτησης, ότι το πρόσωπο έχει ήδη καταχωριστεί στο ΣΕΕ αλλά πρέπει να επικαιροποιηθεί ο ατομικός φάκελός του.
            
            
               Η παράγραφος 8 περιέχει την υποχρέωση να διασφαλίζεται η εποπτεία της χρήσης του συστήματος, προκειμένου να εντοπίζεται τυχόν ακατάλληλη, δόλια ή αντικανονική χρήση του.
            
            
               Νέο άρθρο 8δ Χρήση συστημάτων αυτοεξυπηρέτησης και/ή ηλεκτρονικών θυρών για τη διέλευση από τα σύνορα υπηκόων τρίτων χωρών η οποία υπόκειται σε καταχώριση στο ΣΕΕ
            
            
               Στο νέο άρθρο 8δ προστίθεται η δυνατότητα για πρόσωπα η διέλευση των οποίων από τα σύνορα υπόκειται σε καταχώριση στο ΣΕΕ, να χρησιμοποιήσουν σύστημα αυτοεξυπηρέτησης για τη διεξαγωγή των συνοριακών ελέγχων τους. Επίσης, προβλέπεται η δυνατότητα χρήσης ηλεκτρονικών θυρών για την πραγματοποίηση της διέλευσης από τα σύνορα. Με αυτή τη διαδικασία δύο σταδίων, τα κράτη μέλη θα μπορούσαν να αποφασίσουν να καθιερώσουν πλήρως αυτοματοποιημένη διαδικασία συνοριακής διέλευσης για την εν λόγω κατηγορία ταξιδιωτών (εάν η χρήση του συστήματος αυτοεξυπηρέτησης συνοδεύεται από δυνατότητα χρήσης ηλεκτρονικής θύρας) ή ημιαυτοματοποιημένη διαδικασία συνοριακής διέλευσης (εάν δεν προβλέπεται η χρήση ηλεκτρονικής θύρας και το πρόσωπο πρέπει σε κάθε περίπτωση να λαμβάνει άδεια διέλευσης των συνόρων από συνοριοφύλακα). Ωστόσο, υπήκοοι τρίτων χωρών οι οποίοι δεν έχουν καταχωριστεί ακόμα στο ΣΕΕ παραπέμπονται σε κάθε περίπτωση σε συνοριοφύλακα (ακόμα και εάν χρησιμοποιούν συστήματα αυτοεξυπηρέτησης για την εκ των προτέρων εγγραφή τους) για την ολοκλήρωση της καταχώρισής τους στο ΣΕΕ. Ως εκ τούτου, για τους ταξιδιώτες αυτούς μπορεί να προβλεφθεί μόνο ημιαυτόματη διαδικασία συνοριακής διέλευσης. 
            
            
               Στην παράγραφο 1 απαριθμούνται οι σωρευτικές προϋποθέσεις που πρέπει να πληρούνται από πρόσωπα των οποίων η διέλευση από τα σύνορα υπόκειται σε καταχώριση στο ΣΕΕ, προκειμένου να χρησιμοποιήσουν σύστημα αυτοεξυπηρέτησης για τη διενέργεια των συνοριακών ελέγχων τους. Συγκεκριμένα, το ενδιαφερόμενο πρόσωπο πρέπει να διαθέτει ηλεκτρονικό ταξιδιωτικό έγγραφο· τα δεδομένα στο μικροκύκλωμα του εγγράφου εξακριβώνονται ως προς τη γνησιότητά τους. Επίσης, εξετάζεται η εικόνα προσώπου που είναι αποθηκευμένη στο μικροκύκλωμα, προκειμένου να εξακριβωθεί η ταυτότητα του κατόχου μέσω αντιπαραβολής της εικόνας προσώπου που έχει καταγραφεί στο μικροκύκλωμα και της πραγματικής εικόνας προσώπου του κατόχου του ταξιδιωτικού εγγράφου. Τέλος, το πρόσωπο πρέπει να έχει ήδη καταχωριστεί ή να έχει εγγραφεί εκ των προτέρων στο ΣΕΕ.
            
            
               Στην παράγραφο 2 αναφέρονται λεπτομερώς οι συνοριακοί έλεγχοι που διενεργούνται κατά την είσοδο και την έξοδο.
            
            
               Κατά την είσοδο και την έξοδο, τα αποτελέσματα των συνοριακών ελέγχων τίθενται στη διάθεση του συνοριοφύλακα, ο οποίος τα λαμβάνει υπόψη και επιτρέπει την είσοδο ή την έξοδο ή, διαφορετικά, παραπέμπει το πρόσωπο σε άλλον συνοριοφύλακα (παράγραφος 3).
            
            
               Στην παράγραφο 4 απαριθμούνται οι προϋποθέσεις υπό τις οποίες ένα πρόσωπο παραπέμπεται σε συνοριοφύλακα. Ωστόσο, η παράγραφος 5 προβλέπει ότι συνοριοφύλακας που εποπτεύει τη διέλευση προσώπου από τα σύνορα με τη χρήση του συστήματος αυτοματοποιημένου συνοριακού ελέγχου μπορεί να αποφασίσει να παραπέμψει το εν λόγω πρόσωπο σε συνοριοφύλακα για άλλους λόγους. 
            
            
               Η παράγραφος 6 προβλέπει ότι τα κράτη μέλη μπορούν να αποφασίσουν για την εγκατάσταση αυτών των ηλεκτρονικών θυρών και μπορεί να επιτρέπεται η χρήση ηλεκτρονικών θυρών στα πρόσωπα η διέλευση των οποίων από τα σύνορα υπόκειται σε καταχώριση στο ΣΕΕ. Επομένως, στην παράγραφο 6 προσδιορίζεται η συνάφεια μεταξύ των ηλεκτρονικών θυρών και του ΣΕΕ. Επίσης, σε περίπτωση που ένα κράτος μέλος αποφασίσει να εγκαταστήσει ηλεκτρονικές θύρες, έχει τη δυνατότητα να συγκεντρώσει ή να μη συγκεντρώσει αυτές τις ηλεκτρονικές θύρες στα σημεία όπου βρίσκονται τα συστήματα αυτοεξυπηρέτησης. Εάν οι ηλεκτρονικές θύρες δεν βρίσκονται στο ίδιο σημείο με τα συστήματα αυτοεξυπηρέτησης, αυτό σημαίνει ότι η διαδικασία εξακρίβωσης και η διέλευση του πραγματικού συνόρου πραγματοποιούνται σε χωριστές τοποθεσίες. Συνεπώς, στις περιπτώσεις που αυτά τα δύο στοιχεία δεν είναι συγκεντρωμένα, η παράγραφος 6 προβλέπει την υποχρέωση θέσπισης συστήματος στην ηλεκτρονική θύρα, προκειμένου να εξακριβώνεται ότι το πρόσωπο που χρησιμοποιεί την ηλεκτρονική θύρα είναι πράγματι το πρόσωπο που χρησιμοποίησε τα συστήματα αυτοεξυπηρέτησης. Για τη διενέργεια αυτής της εξακρίβωσης χρησιμοποιείται τουλάχιστον ένα βιομετρικό αναγνωριστικό στοιχείο.
            
            
               Η παράγραφος 7 αναφέρεται στην κατάσταση στην οποία το πρόσωπο δεν διαθέτει ηλεκτρονικό ταξιδιωτικό έγγραφο ή στην οποία δεν μπορεί να εξακριβωθεί η γνησιότητα του ταξιδιωτικού εγγράφου ή η ταυτότητα του κατόχου του. Σε αυτή την περίπτωση, όταν ο συνοριοφύλακας μπορεί να ανακτήσει τα αποτελέσματα των συνοριακών ελέγχων που διενεργήθηκαν μέσω του συστήματος αυτοεξυπηρέτησης, μπορεί να πραγματοποιήσει μόνο τις εξακριβώσεις που δεν ήταν δυνατό να πραγματοποιηθούν μέσω του συστήματος αυτοεξυπηρέτησης. Σε κάθε περίπτωση, ο συνοριοφύλακας εξακριβώνει ότι το ταξιδιωτικό έγγραφο που χρησιμοποιήθηκε στο σύστημα αυτοεξυπηρέτησης αντιστοιχεί σε αυτό που έχει το πρόσωπο που βρίσκεται ενώπιόν του.
            
         
         
            
               Η παράγραφος 8 προβλέπει την υποχρέωση να διασφαλίζεται η εποπτεία της χρήσης του συστήματος αυτοεξυπηρέτησης και των ηλεκτρονικών θυρών, προκειμένου να εντοπίζεται τυχόν ακατάλληλη, δόλια ή αντικανονική χρήση του συστήματος.
            
            
               Νέο άρθρο 8ε Εθνικά προγράμματα διευκόλυνσης
            
            
               Το άρθρο 8ε προβλέπει ότι κάθε κράτος μέλος έχει τη δυνατότητα να θεσπίσει εθνικό εθελοντικό πρόγραμμα για να δίνει τη δυνατότητα σε υπηκόους τρίτων χωρών να επωφελούνται από τις ακόλουθες δύο διευκολύνσεις όταν διέρχονται από τα σύνορα του εν λόγω κράτους μέλους για σκοπούς εισόδου σε αυτό: 
            
            
               –εξακρίβωση του σημείου αναχώρησης και προορισμού, του σκοπού της παραμονής του, και έλεγχος των αντίστοιχων δικαιολογητικών (άρθρο 8 παράγραφος 3 στοιχείο α) σημείο iv))·
            
            
               –και εξακρίβωση ότι ο υπήκοος τρίτης χώρας διαθέτει επαρκή μέσα διαβίωσης (άρθρο 8 παράγραφος 3 στοιχείο α) σημείο v)).
            
            
               Η παράγραφος 2 περιέχει την υποχρέωση να διασφαλίζεται ο εκ των προτέρων έλεγχος των υπηκόων τρίτων χωρών που υποβάλλουν αίτηση συμμετοχής στο πρόγραμμα. Αναφέρει λεπτομερώς τις ελάχιστες προϋποθέσεις που πρέπει να πληρούνται από κάθε υπήκοο τρίτης χώρας ώστε να μπορέσει να έχει πρόσβαση σε εθνικό πρόγραμμα διευκόλυνσης.
            
            
               Η παράγραφος 4 ορίζει ότι δύο ή περισσότερα κράτη μέλη τα οποία έχουν θεσπίσει το δικό τους εθνικό πρόγραμμα έχουν τη δυνατότητα να συνάψουν συμφωνίες μεταξύ τους, έτσι ώστε οι δικαιούχοι των εθνικών προγραμμάτων τους να μπορούν να επωφεληθούν από τις διευκολύνσεις που αναγνωρίζονται στα άλλα εθνικά προγράμματα.
            
            
               Άρθρο 9 Απλούστευση των συνοριακών ελέγχων
            
            
               Το υπάρχον κείμενο είναι προσαρμοσμένο στη θέσπιση του ΣΕΕ. Τονίζεται η υποχρέωση καταχώρισης σε κάθε περίπτωση των δεδομένων του ταξιδιώτη στο ΣΕΕ κατά την είσοδο ή κατά την έξοδο από τον χώρο Σένγκεν. Ακόμη και σε καταστάσεις απλούστευσης της διαδικασίας συνοριακών ελέγχων η καταχώριση στο ΣΕΕ πρέπει να διενεργείται.
            
            
               Η νέα παράγραφος 3α προβλέπει εναλλακτικές λύσεις στην περίπτωση τεχνικής αδυναμίας εισαγωγής δεδομένων στο κεντρικό σύστημα του ΣΕΕ ή στην περίπτωση βλάβης του κεντρικού συστήματος του ΣΕΕ, οι οποίες περιλαμβάνουν την αποθήκευση δεδομένων στην εθνική ενιαία διεπαφή, εάν είναι δυνατό, ή, σε αντίθετη περίπτωση, την αποθήκευση δεδομένων σε τοπικό επίπεδο. Εφόσον είναι δυνατό, διασφαλίζεται η χρήση του Συστήματος Πληροφοριών για τις Θεωρήσεις για την εξακρίβωση της ταυτότητας των κατόχων θεωρήσεων. 
            
            
               Άρθρο 10 Χωριστές λωρίδες και σηματοδότηση
            
            
               Προστίθεται νέα παράγραφος 3α ώστε να ληφθεί υπόψη η θέσπιση συστημάτων ΑΣΕ, συστημάτων αυτοεξυπηρέτησης και ηλεκτρονικών θυρών. Για να υπάρχει εναρμονισμένη προσέγγιση, τα κράτη μέλη χρησιμοποιούν σε αυτές τις καταστάσεις τις πινακίδες που περιέχονται στο μέρος Δ του παραρτήματος ΙΙΙ.
            
            
               Άρθρο 11 Σφράγιση ταξιδιωτικών εγγράφων
            
            
               Το νέο άρθρο 11 αποτυπώνει το γεγονός ότι το ΣΕΕ έχει στόχο την κατάργηση της σφράγισης, κατά την είσοδο και την έξοδο, των ταξιδιωτικών εγγράφων των υπηκόων τρίτων χωρών στους οποίους έχει χορηγηθεί άδεια βραχείας παραμονής, καθώς αυτή αντικαθίσταται από την ηλεκτρονική καταγραφή της εισόδου και της εξόδου. Συνεπώς, απαλείφεται η υποχρέωση συστηματικής σφράγισης κατά την είσοδο και την έξοδο των ταξιδιωτικών εγγράφων των υπηκόων τρίτων χωρών στους οποίους έχει χορηγηθεί άδεια βραχείας παραμονής. 
            
            
               Ωστόσο, στις περιπτώσεις που προβλέπεται ρητώς από την εθνική νομοθεσία, το νέο άρθρο 11 παρέχει τη δυνατότητα σε κάθε κράτος μέλος να σφραγίζει κατά την είσοδο και την έξοδο το ταξιδιωτικό έγγραφο των υπηκόων τρίτων χωρών οι οποίοι διαθέτουν άδεια διαμονής εκδοθείσα από το ίδιο κράτος μέλος. Οι πρακτικές ρυθμίσεις της σφράγισης ορίζονται στο παράρτημα ΙV.
            
            
               Άρθρο 12 Τεκμήριο διάρκειας παραμονής
            
            
               Το υπάρχον κείμενο είναι προσαρμοσμένο στη θέσπιση του ΣΕΕ. Σήμερα, το άρθρο 12 ρυθμίζει τις διαδικασίες αντίκρουσης του τεκμηρίου παράτυπης παραμονής σε περίπτωση απουσίας σφραγίδων εισόδου και εξόδου. Με το ΣΕΕ η σφράγιση θα αντικατασταθεί από ηλεκτρονικό αρχείο στο ΣΕΕ.
            
            
               Άρθρο 12α: Μεταβατική περίοδος και μέτρα 
            
            
               –Η παράγραφος 1 αναφέρεται σε μεταβατική περίοδο έξι μηνών μετά την έναρξη λειτουργίας του ΣΕΕ. Κατά τη διάρκεια αυτής της μεταβατικής περιόδου, οι συνοριοφύλακες θα πρέπει να λαμβάνουν υπόψη τις σφραγίδες που έχουν τεθεί στα ταξιδιωτικά έγγραφα, καθώς και τα δεδομένα που έχουν καταγραφεί στο ΣΕΕ. Με αυτόν τον τρόπο, οι συνοριοφύλακες θα μπορούν να εξακριβώνουν τη συμμόρφωση με τη μέγιστη διάρκεια επιτρεπόμενης παραμονής και, στην περίπτωση υπηκόων τρίτων χωρών οι οποίοι διαθέτουν θεώρηση για μία ή για δύο μόνο εισόδους, να εξακριβώνουν τη συμμόρφωση με τον ανώτατο αριθμό επιτρεπόμενων εισόδων. Είναι πιθανόν κάποια πρόσωπα να έχουν παραμείνει στην επικράτεια των κρατών μελών κατά το διάστημα των 180 ημερών που προηγούνται της έναρξης λειτουργίας του ΣΕΕ. Σε αυτή την περίπτωση, τα ταξιδιωτικά έγγραφά τους θα πρέπει να έχουν σφραγιστεί αναλόγως. Επομένως, αυτές οι σφραγίδες θα πρέπει να ληφθούν υπόψη κατά τις ανωτέρω αναφερόμενες εξακριβώσεις.
            
            
               –Η παράγραφος 2 αναφέρεται στην περίπτωση στην οποία ένα πρόσωπο έχει εισέλθει στην επικράτεια των κρατών μελών πριν από την έναρξη λειτουργίας του ΣΕΕ και δεν έχει εξέλθει από αυτήν πριν από τη θέση σε λειτουργία του συστήματος. Σε αυτή την περίπτωση, κατά την έξοδο του προσώπου, ο ατομικός του φάκελος θα καταχωριστεί στο ΣΕΕ και η ημερομηνία της τελευταίας εισόδου θα καταχωριστεί στο αρχείο καταχώρισης στοιχείων εισόδου/εξόδου έτσι ώστε να υπάρχει «ολοκληρωμένο» αρχείο εισόδου/εξόδου. 
            
         
         
            
               Άρθρο 14 Άρνηση εισόδου
            
            
               Στην παράγραφο 2, νέο εδάφιο προβλέπει την καταχώριση στο ΣΕΕ των δεδομένων υπηκόων τρίτων χωρών στους οποίους δεν επετράπη η είσοδος για βραχεία παραμονή [ή για παραμονή με βάση θεώρηση περιοδείας].
            
            
               Στην παράγραφο 3, προβλέπεται ρητώς η διόρθωση των δεδομένων που έχουν εισαχθεί στο ΣΕΕ, εφόσον αποδειχθεί, συνεπεία προσφυγής, ότι η απόφαση περί άρνησης εισόδου ήταν αβάσιμη.
            
            
               Παράρτημα III Υποδείγματα πινακίδων που τοποθετούνται στις λωρίδες των συνοριακών σημείων διέλευσης
            
            
               Οι πινακίδες που περιέχονται στο παράρτημα ΙΙΙ συμπληρώνονται με την προσθήκη νέων πινακίδων για τη χρήση των λωρίδων ΑΣΕ.
            
            
               Παράρτημα IV Σφράγιση
            
            
               Το υπάρχον κείμενο είναι προσαρμοσμένο στη θέσπιση του ΣΕΕ. Με το νέο σύστημα, το παράρτημα IV θα πρέπει να αφορά μόνο: 1) τις σφραγίδες που τίθενται από όλα τα κράτη μέλη σε περίπτωση άρνησης εισόδου, 2) όταν προβλέπεται ρητώς από την εθνική νομοθεσία, τις σφραγίδες που μπορεί να επιθέσει ένα κράτος μέλος, κατά την είσοδο και την έξοδο, στο ταξιδιωτικό έγγραφο υπηκόων τρίτων χωρών που διαθέτουν άδεια διαμονής εκδοθείσα από το ίδιο κράτος μέλος.
            
            
               Παράρτημα V μέρος Α Διαδικασίες άρνησης εισόδου στα σύνορα
            
            
               Το υπάρχον κείμενο είναι προσαρμοσμένο στη θέσπιση του ΣΕΕ:
            
            
               Η παράγραφος 1 στοιχείο β) τροποποιείται και αφορά πλέον τις κατηγορίες προσώπων τα στοιχεία των οποίων όσον αφορά την άρνηση εισόδου καταχωρίζονται στο ΣΕΕ. Διατηρείται η υποχρέωση επίθεσης σφραγίδας εισόδου στο διαβατήριο από τον συνοριοφύλακα. 
            
            
               Η παράγραφος 1 στοιχείο δ) τροποποιείται και αφορά πλέον τις κατηγορίες προσώπων τα στοιχεία των οποίων όσον αφορά την άρνηση εισόδου δεν καταχωρίζονται στο ΣΕΕ και για τα οποία απαιτείται σφραγίδα εισόδου στο διαβατήριο, καθώς και καταγραφή της άρνησης εισόδου σε εθνικό μητρώο.
            
            
               Το παράρτημα VIII διαγράφεται.
            
            
               Οι πληροφορίες αυτές θα καταγράφονται στο ΣΕΕ.
            
            
            
               2016/0105 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) 2016/399 όσον αφορά τη χρήση του συστήματος εισόδου/εξόδου
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο β),
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής,
            
            
               Έχοντας υπόψη τη γνώμη της Επιτροπής των Περιφερειών,
            
            
               Αποφασίζοντας σύμφωνα με τη συνήθη νομοθετική διαδικασία, 
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν)
                  8
               , θεσπίζει τις προϋποθέσεις, τα κριτήρια και τους λεπτομερείς κανόνες για τη διέλευση από τα εξωτερικά σύνορα των κρατών μελών. 
            
            
               (2)[Ο κανονισμός (ΕΕ) αριθ. ΧΧΧ του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εισόδου/εξόδου (ΣΕΕ) για την καταχώριση δεδομένων εισόδου και εξόδου και δεδομένων άρνησης εισόδου των υπηκόων τρίτων χωρών που διέρχονται τα εξωτερικά σύνορα των κρατών μελών της Ευρωπαϊκής Ένωσης, και τον καθορισμό των όρων πρόσβασης στο ΣΕΕ για σκοπούς επιβολής του νόμου]
                  9
                αποσκοπεί στη δημιουργία ενός κεντρικού συστήματος καταχώρισης δεδομένων εισόδου και εξόδου και δεδομένων άρνησης εισόδου των υπηκόων τρίτων χωρών που διέρχονται από τα εξωτερικά σύνορα των κρατών μελών της Ένωσης για βραχεία παραμονή [ή για παραμονή με βάση θεώρηση περιοδείας].
            
            
               (3)Για τη διεξαγωγή ελέγχων σε υπηκόους τρίτων χωρών σύμφωνα με τον κανονισμό (ΕΕ) 2016/399, οι οποίοι περιλαμβάνουν την εξακρίβωση της ταυτότητας και/ή την ταυτοποίηση των υπηκόων τρίτων χωρών, καθώς και την εξακρίβωση ότι οι υπήκοοι τρίτων χωρών δεν έχουν υπερβεί τη μέγιστη διάρκεια επιτρεπόμενης παραμονής στο έδαφος των κρατών μελών, οι συνοριοφύλακες θα πρέπει να χρησιμοποιούν όλες τις διαθέσιμες πληροφορίες, συμπεριλαμβανομένων των δεδομένων του ΣΕΕ. Τα αποθηκευμένα σε αυτό το σύστημα δεδομένα θα πρέπει επίσης να χρησιμοποιούνται προκειμένου να εξακριβωθεί ότι οι υπήκοοι τρίτων χωρών οι οποίοι διαθέτουν θεώρηση για μία ή για δύο μόνο εισόδους δεν έχουν υπερβεί τον μέγιστο αριθμό επιτρεπόμενων εισόδων.
            
            
               (4)Για να εξασφαλιστεί η πλήρης αποτελεσματικότητα του ΣΕΕ, οι έλεγχοι κατά την είσοδο και την έξοδο πρέπει να διενεργούνται κατά τρόπο εναρμονισμένο στα εξωτερικά σύνορα.
            
            
               (5)Για τη δημιουργία του ΣΕΕ απαιτείται η προσαρμογή των διαδικασιών ελέγχου των προσώπων κατά τη διέλευση των εξωτερικών συνόρων, οι οποίες προβλέπονται στον κανονισμό (ΕΕ) 2016/399. Συγκεκριμένα, το ΣΕΕ έχει στόχο την κατάργηση της σφράγισης, κατά την είσοδο και την έξοδο, των ταξιδιωτικών εγγράφων υπηκόων τρίτων χωρών στους οποίους έχει χορηγηθεί άδεια παραμονής [ή άδεια παραμονής με βάση θεώρηση περιοδείας] αντικαθιστώντας την με την ηλεκτρονική καταχώριση της εισόδου και της εξόδου απευθείας στο ΣΕΕ. Ωστόσο, διατηρείται η σφράγιση ταξιδιωτικών εγγράφων σε περίπτωση άρνησης εισόδου υπηκόων τρίτων χωρών, καθώς αφορά ταξιδιώτες υψηλότερου κινδύνου. Επίσης, στις διαδικασίες συνοριακών ελέγχων πρέπει να λαμβάνεται υπόψη η καθιέρωση της διαλειτουργικότητας μεταξύ του ΣΕΕ και του Συστήματος Πληροφοριών για τις Θεωρήσεις (VIS). Τέλος, το ΣΕΕ δίνει τη δυνατότητα χρήσης νέων τεχνολογιών για τις συνοριακές διελεύσεις ταξιδιωτών για σκοπούς βραχείας παραμονής.
            
            
               (6)Κατά τη διάρκεια εξάμηνης περιόδου μετά την έναρξη λειτουργίας του ΣΕΕ, οι συνοριοφύλακες θα πρέπει να λαμβάνουν υπόψη τη διάρκεια παραμονής στα εδάφη των κρατών μελών κατά τους έξι μήνες που προηγούνται της εισόδου ή της εξόδου ελέγχοντας τις σφραγίδες στα ταξιδιωτικά έγγραφα, καθώς και τα δεδομένα εισόδου/εξόδου που έχουν καταχωριστεί στο ΣΕΕ. Το εν λόγω μέτρο αναμένεται να επιτρέψει τη διενέργεια των απαιτούμενων εξακριβώσεων στις περιπτώσεις που ένα πρόσωπο θα έχει λάβει άδεια βραχείας παραμονής στην επικράτεια των κρατών μελών κατά τη διάρκεια των έξι μηνών που προηγούνται της θέσης σε λειτουργία του ΣΕΕ. Επίσης, είναι αναγκαίο να προβλεφθούν ειδικές διατάξεις για τα πρόσωπα που έχουν εισέλθει στην επικράτεια των κρατών μελών και που δεν έχουν εξέλθει από αυτήν πριν από τη θέση σε λειτουργία του συστήματος. Σε αυτές τις περιπτώσεις, η τελευταία είσοδος θα πρέπει να καταχωρίζεται επίσης στο ΣΕΕ κατά την έξοδο από την επικράτεια των κρατών μελών.
            
            
               (7)Λαμβάνοντας υπόψη τη διαφορετική κατάσταση που επικρατεί στα κράτη μέλη και σε διάφορα σημεία διέλευσης των μεταξύ τους συνόρων σε ό,τι αφορά τον αριθμό των υπηκόων τρίτων χωρών που διέρχονται από τα σύνορα, τα κράτη μέλη θα πρέπει να είναι σε θέση να αποφασίζουν εάν και σε ποιο βαθμό θα κάνουν χρήση τεχνολογιών όπως των συστημάτων αυτοματοποιημένου συνοριακού ελέγχου, των «περιπτέρων αυτοεξυπηρέτησης» και των ηλεκτρονικών θυρών. Όταν χρησιμοποιούνται τέτοιες τεχνολογίες, θα πρέπει να διασφαλίζεται ότι οι έλεγχοι κατά την είσοδο και την έξοδο διενεργούνται κατά τρόπο εναρμονισμένο στα εξωτερικά σύνορα και ότι εξασφαλίζεται κατάλληλο επίπεδο ασφάλειας. 
            
            
               (8)Επιπροσθέτως, πρέπει να καθοριστούν οι αρμοδιότητες και οι ρόλοι των συνοριοφυλάκων όταν χρησιμοποιούνται οι εν λόγω τεχνολογίες. Σε αυτό το πλαίσιο, θα πρέπει να διασφαλιστεί ότι τα αποτελέσματα των συνοριακών ελέγχων που διενεργούνται με αυτοματοποιημένα μέσα είναι διαθέσιμα στους συνοριοφύλακες, προκειμένου να μπορούν να λαμβάνουν τις κατάλληλες αποφάσεις. Επίσης, είναι αναγκαίο να εξασφαλιστεί η εποπτεία της χρήσης των συστημάτων αυτοματοποιημένου συνοριακού ελέγχου, των «περιπτέρων αυτοεξυπηρέτησης» και των ηλεκτρονικών θυρών από τους ταξιδιώτες, προκειμένου να αποτρέπονται η δόλια συμπεριφορά και οι δόλιες χρήσεις τους. Επιπροσθέτως, κατά τη διεξαγωγή αυτής της εποπτείας, οι συνοριοφύλακες θα πρέπει να δίνουν ιδιαίτερη προσοχή σε ανήλικα άτομα και να είναι σε θέση να αναγνωρίζουν πρόσωπα τα οποία χρήζουν προστασίας.
            
            
               (9)Τα κράτη μέλη θα πρέπει επίσης να μπορούν να θεσπίζουν εθνικά προγράμματα διευκόλυνσης σε εθελοντική βάση ώστε να επιτρέπουν παρεκκλίσεις από τους ενδελεχείς ελέγχους κατά την είσοδο για υπηκόους τρίτων χωρών που έχουν υποβληθεί σε προκαταρκτικό έλεγχο. Κατά τη χρήση εθνικών προγραμμάτων διευκόλυνσης, θα πρέπει να διασφαλιστεί ότι τα προγράμματα αυτά θεσπίζονται κατά τρόπο εναρμονισμένο και ότι εξασφαλίζεται κατάλληλο επίπεδο ασφάλειας.
            
            
               (10)Ο παρών κανονισμός ισχύει με την επιφύλαξη της εφαρμογής της οδηγίας 2004/38/EΚ του Ευρωπαϊκού Κοινοβουλίου και του Συμβουλίου
                  10
               . 
            
            
               (11)Εφόσον ο στόχος του παρόντος κανονισμού, ο οποίος έγκειται στο να επέλθουν ορισμένες τροποποιήσεις στις ισχύουσες διατάξεις του κανονισμού (ΕΕ) 2016/399, μπορεί να επιτευχθεί μόνο σε επίπεδο Ένωσης, η Ευρωπαϊκή Ένωση μπορεί να θεσπίσει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται ομοίως στο προαναφερθέν άρθρο, ο παρών κανονισμός δεν υπερβαίνει τα αναγκαία όρια για την επίτευξη αυτού του στόχου.
            
            
               (12)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του. Δεδομένου ότι ο παρών κανονισμός αναπτύσσει το κεκτημένο του Σένγκεν, η Δανία πρέπει να αποφασίσει, σύμφωνα με το άρθρο 4 του εν λόγω πρωτοκόλλου, εντός έξι μηνών αφότου το Συμβούλιο αποφασίσει σχετικά με τον παρόντα κανονισμό, εάν θα τον εφαρμόσει στο εθνικό της δίκαιο. 
            
            
               (13)Ο παρών κανονισμός αποτελεί ανάπτυξη των διατάξεων του κεκτημένου του Σένγκεν στο οποίο δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου
                  11
               · ως εκ τούτου, το Ηνωμένο Βασίλειο δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε οφείλει να τον εφαρμόσει.
            
            
               (14)Ο παρών κανονισμός συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου
                  12
               · ως εκ τούτου, η Ιρλανδία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του.
            
         
         
            
               (15)Όσον αφορά την Ισλανδία και τη Νορβηγία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς την υλοποίηση, την εφαρμογή και την ανάπτυξη του κεκτημένου του Σένγκεν
                  13
               , οι οποίες εμπίπτουν στον τομέα του άρθρου 1 στοιχείο Α της απόφασης 1999/437/ΕΚ του Συμβουλίου
                  14
               .
            
            
               (16)Όσον αφορά την Ελβετία, ο παρών κανονισμός αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν
                  15
               , οι οποίες εμπίπτουν στον τομέα που αναφέρεται στο άρθρο 1 στοιχείο Α της απόφασης 1999/437/ΕΚ του Συμβουλίου
                  16
               , σε συνδυασμό με το άρθρο 3 της απόφασης 2008/146/ΕΚ του Συμβουλίου
                  17
               .
            
            
               (17)Όσον αφορά το Λιχτενστάιν, ο παρών κανονισμός συνιστά ανάπτυξη των διατάξεων του κεκτημένου του Σένγκεν κατά την έννοια του πρωτοκόλλου που υπεγράφη μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας με την υλοποίηση, την εφαρμογή και την ανάπτυξη του κεκτημένου του Σένγκεν
                  18
               , οι οποίες εμπίπτουν στον τομέα που αναφέρεται στο άρθρο 1 στοιχείο Α της απόφασης 1999/437/ΕΚ του Συμβουλίου
                  19
               , σε συνδυασμό με το άρθρο 3 της απόφασης 2011/350/ΕΕ του Συμβουλίου
                  20
               .
            
            
               (18)Ο κανονισμός (ΕΕ) 2016/399 θα πρέπει συνεπώς να τροποποιηθεί αναλόγως,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1 
               
            
               Ο κανονισμός (ΕΕ) 2016/399 τροποποιείται ως εξής:
            
            
               (1)Στο άρθρο 2, προστίθενται τα ακόλουθα σημεία 22, 23, 24 και 25:
            
            
               «22. «σύστημα εισόδου/εξόδου (ΣΕΕ)»: το σύστημα που θεσπίζεται με τον [κανονισμό αριθ. XXX του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εισόδου/εξόδου (ΣΕΕ) για την καταχώριση δεδομένων εισόδου και εξόδου και δεδομένων άρνησης εισόδου των υπηκόων τρίτων χωρών που διέρχονται τα εξωτερικά σύνορα των κρατών μελών της Ευρωπαϊκής Ένωσης, και τον καθορισμό των όρων πρόσβασης στο ΣΕΕ για σκοπούς επιβολής του νόμου·
            
            
               23. «σύστημα αυτοεξυπηρέτησης»: αυτοματοποιημένο σύστημα το οποίο πραγματοποιεί όλους ή ορισμένους από τους συνοριακούς ελέγχους που εφαρμόζονται σε πρόσωπα· 
            
            
               24. «ηλεκτρονική θύρα»: υποδομή που λειτουργεί με ηλεκτρονικά μέσα στην οποία πραγματοποιείται η πραγματική διέλευση από εξωτερικό σύνορο· 
            
            
               25. «σύστημα αυτοματοποιημένου συνοριακού ελέγχου»: σύστημα το οποίο επιτρέπει την αυτοματοποιημένη διέλευση από τα σύνορα και το οποίο αποτελείται από σύστημα αυτοεξυπηρέτησης και ηλεκτρονική θύρα.»
            
            
               (2)Προστίθεται το ακόλουθο άρθρο 6α: 
            
            
               «Άρθρο 6α 
            
            
               Υπήκοοι τρίτων χωρών τα δεδομένα των οποίων εισάγονται στο ΣΕΕ
            
            
               1. Εισάγονται στο ΣΕΕ τα δεδομένα εισόδου και εξόδου για τις ακόλουθες κατηγορίες προσώπων, σύμφωνα με τα άρθρα 14, 15, 17 και 18 του [κανονισμού σχετικά με τη θέσπιση συστήματος εισόδου/εξόδου (ΣΕΕ)]:
            
            
               α)υπηκόους τρίτων χωρών στους οποίους έχει χορηγηθεί άδεια βραχείας παραμονής σύμφωνα με το άρθρο 6 παράγραφος 1 [ή παραμονής με βάση θεώρηση περιοδείας]·
            
            
               β)υπηκόους τρίτων χωρών οι οποίοι είναι μέλη της οικογένειας πολίτη της Ένωσης στον οποίο εφαρμόζεται η οδηγία 2004/38/ΕΚ και δεν διαθέτουν δελτίο διαμονής δυνάμει της εν λόγω οδηγίας· 
            
            
               γ)υπηκόους τρίτων χωρών οι οποίοι είναι μέλη της οικογένειας υπηκόων τρίτων χωρών που απολαύουν του δικαιώματος της ελεύθερης κυκλοφορίας βάσει του δικαίου της Ένωσης και δεν διαθέτουν δελτίο διαμονής σύμφωνα με την οδηγία 2004/38/ΕΚ.
            
            
               2. Τα δεδομένα υπηκόων τρίτων χωρών στους οποίους δεν δίνεται άδεια εισόδου για βραχεία παραμονή ή με βάση θεώρηση περιοδείας σύμφωνα με το άρθρο 14 του παρόντος κανονισμού εισάγονται στο ΣΕΕ σύμφωνα με το άρθρο 16 του [κανονισμού σχετικά με τη θέσπιση συστήματος εισόδου/εξόδου (ΣΕΕ)].
            
         
         
            
               3. Δεν καταχωρίζονται στο ΣΕΕ τα δεδομένα για τις ακόλουθες κατηγορίες προσώπων:
            
            
               α)υπηκόους τρίτων χωρών οι οποίοι είναι μέλη της οικογένειας πολίτη της Ένωσης στον οποίο εφαρμόζεται η οδηγία 2004/38/ΕΚ και διαθέτουν δελτίο διαμονής σύμφωνα με την εν λόγω οδηγία·
            
            
               β)υπηκόους τρίτων χωρών οι οποίοι είναι μέλη της οικογένειας υπηκόων τρίτων χωρών που απολαύουν του δικαιώματος της ελεύθερης κυκλοφορίας σύμφωνα με το δίκαιο της Ένωσης, και διαθέτουν δελτίο διαμονής που αναφέρεται στην οδηγία 2004/38/ΕΚ·
            
            
               γ)υπηκόους της Ανδόρας, του Μονακό και του Αγίου Μαρίνου·
            
            
               δ)πρόσωπα ή κατηγορίες προσώπων που εξαιρούνται από συνοριακούς ελέγχους ή επωφελούνται από διευκόλυνση διέλευσης των συνόρων:
            
            
               i) αρχηγούς κρατών και μέλη της αντιπροσωπείας τους σύμφωνα με το παράρτημα VII σημείο 1·
            
            
               ii) κυβερνήτες και άλλα μέλη του πληρώματος αεροσκαφών σύμφωνα με το παράρτημα VII σημείο 2·
            
            
               iii) ναυτικούς σύμφωνα με το παράρτημα VII σημείο 3·
            
            
               iv) διασυνοριακούς εργαζομένους σύμφωνα με το παράρτημα VII σημείο 5·
            
            
               v) υπηρεσίες διάσωσης, αστυνομίες, πυροσβεστικές δυνάμεις σε καταστάσεις έκτακτης ανάγκης και συνοριοφύλακες σύμφωνα με το παράρτημα VII σημείο 7·
            
            
               iv) υπεράκτιους εργαζομένους σύμφωνα με το παράρτημα VII σημείο 8·
            
            
               vii) μέλη πληρώματος και επιβάτες κρουαζιερόπλοιων σύμφωνα με τα σημεία 3.2.1, 3.2.2 και 3.2.3 του παραρτήματος VI·
            
            
               viii) επιβάτες σκαφών αναψυχής που δεν υπόκεινται σε συνοριακούς ελέγχους σύμφωνα με τα σημεία 3.2.4, 3.2.5 και 3.2.6 του παραρτήματος VI·
            
            
               ε)πρόσωπα που απαλλάσσονται από την υποχρέωση διέλευσης των εξωτερικών συνόρων μόνο στα συνοριακά σημεία διέλευσης και κατά τη διάρκεια καθορισμένων ωρών λειτουργίας, σύμφωνα με το άρθρο 5 παράγραφος 2·
            
            
               στ) πρόσωπα που προσκομίζουν ισχύουσα άδεια τοπικής διασυνοριακής κυκλοφορίας για τη διέλευση από τα σύνορα σύμφωνα με τον κανονισμό (ΕΚ) αριθ. 1931/2006 του Ευρωπαϊκού Κοινοβουλίου και του Συμβουλίου.
            
            
               Τα δεδομένα των μελών της οικογένειας που αναφέρονται στα στοιχεία α) και β) δεν εισάγονται στο ΣΕΕ, ακόμη και όταν τα πρόσωπα αυτά δεν συνοδεύουν ή δεν πηγαίνουν να συναντήσουν τον πολίτη της Ένωσης ή υπήκοο τρίτης χώρας που απολαύει του δικαιώματος της ελεύθερης κυκλοφορίας.»
            
            
               (3)Το άρθρο 8 τροποποιείται ως εξής:
            
            
               α)στην παράγραφο 2, πρώτο εδάφιο, προστίθεται η ακόλουθη φράση: 
            
            
               «Εάν το ταξιδιωτικό έγγραφο περιέχει ηλεκτρονικό μέσο αποθήκευσης (μικροκύκλωμα), η γνησιότητα των δεδομένων του μικροκυκλώματος επιβεβαιώνεται χρησιμοποιώντας την πλήρη έγκυρη σειρά πιστοποιητικών, εκτός και αν αυτό είναι αδύνατο, για τεχνικούς λόγους ή, στην περίπτωση ταξιδιωτικού εγγράφου που έχει εκδοθεί από τρίτη χώρα, λόγω της έλλειψης έγκυρων πιστοποιητικών.» 
            
            
               β)η παράγραφος 3 τροποποιείται ως εξής:
            
         
         
            
               θ) 
                     τα σημεία i), ii) και iii) του στοιχείου α) αντικαθίστανται από το ακόλουθο κείμενο:
            
            
               « i) εξακρίβωση της ταυτότητας και της ιθαγένειας του υπηκόου τρίτης χώρας και της ισχύος και της γνησιότητας του ταξιδιωτικού εγγράφου, με αναζήτηση στοιχείων στις οικείες βάσεις δεδομένων, ιδίως:
            
            
               1) στο σύστημα πληροφοριών Σένγκεν·
            
            
               2) στη βάση δεδομένων της Ιντερπόλ για κλαπέντα και απολεσθέντα ταξιδιωτικά έγγραφα·
            
            
               3) στις εθνικές βάσεις δεδομένων που περιέχουν πληροφορίες για κλαπέντα, υπεξαιρεθέντα, απολεσθέντα και ακυρωθέντα ταξιδιωτικά έγγραφα.
            
            
               Η εν λόγω εξακρίβωση περιλαμβάνει λεπτομερή έλεγχο του ταξιδιωτικού εγγράφου για τη διαπίστωση ενδείξεων παραποίησης και πλαστογράφησης.
            
            
               Με εξαίρεση τους υπηκόους τρίτων χωρών των οποίων η είσοδος υπόκειται σε καταχώριση στο ΣΕΕ, αν το ταξιδιωτικό έγγραφο περιέχει εικόνα του προσώπου που είναι εγγεγραμμένη στο ηλεκτρονικό μέσο αποθήκευσης (μικροκύκλωμα) και αν η πρόσβαση στην εικόνα του προσώπου που είναι εγγεγραμμένη στο μικροκύκλωμα είναι νομικά και τεχνικά εφικτή, η επαλήθευση περιλαμβάνει την επαλήθευση της εικόνας του προσώπου που είναι εγγεγραμμένη στο μικροκύκλωμα, με ηλεκτρονική αντιπαραβολή της εικόνας αυτής με την πραγματική εικόνα του προσώπου του ενδιαφερόμενου υπηκόου τρίτης χώρας. 
            
            
               ii) εξακρίβωση ότι το ταξιδιωτικό έγγραφο συνοδεύεται, κατά περίπτωση, από την απαιτούμενη θεώρηση ή άδεια διαμονής.
            
            
               Εάν η άδεια διαμονής περιέχει ηλεκτρονικό μέσο αποθήκευσης (μικροκύκλωμα), η γνησιότητα των δεδομένων του μικροκυκλώματος επιβεβαιώνεται χρησιμοποιώντας την πλήρη έγκυρη σειρά πιστοποιητικών, εκτός και αν αυτό είναι αδύνατο για τεχνικούς λόγους. Οι ενδελεχείς έλεγχοι κατά την είσοδο περιλαμβάνουν επίσης συστηματική εξακρίβωση της ισχύος της άδειας διαμονής ή της θεώρησης για παραμονή μακράς διάρκειας μέσω αναζήτησης, στο σύστημα πληροφοριών Σένγκεν και σε άλλες σχετικές βάσεις δεδομένων, πληροφοριών αποκλειστικά για κλαπέντα, υπεξαιρεθέντα, απολεσθέντα και ακυρωθέντα ταξιδιωτικά έγγραφα.[
                  21
               ]
            
            
               iii) για πρόσωπα των οποίων η είσοδος ή η άρνηση εισόδου υπόκειται σε καταχώριση στο ΣΕΕ σύμφωνα με το άρθρο 6α του παρόντος κανονισμού, διενεργείται εξακρίβωση της ταυτότητας του προσώπου και, κατά περίπτωση, ταυτοποίηση σύμφωνα με το άρθρο 21 παράγραφος 4 του [κανονισμού σχετικά με τη θέσπιση συστήματος εισόδου/εξόδου (ΣΕΕ)].»
            
            
               ii)
                     μετά το στοιχείο α) σημείο iii) παρεμβάλλεται το ακόλουθο στοιχείο α) σημείο iii α):
            
            
               «iii α) για πρόσωπα των οποίων η είσοδος ή η άρνηση εισόδου υπόκειται σε καταχώριση στο ΣΕΕ σύμφωνα με το άρθρο 6α του παρόντος κανονισμού, εξακρίβωση ότι ο υπήκοος τρίτης χώρας δεν έχει ήδη συμπληρώσει ή υπερβεί τη μέγιστη διάρκεια επιτρεπόμενης παραμονής στην επικράτεια των κρατών μελών και, για υπηκόους τρίτων χωρών που διαθέτουν θεώρηση για μία ή για δύο μόνο εισόδους, εξακρίβωση ότι δεν έχουν υπερβεί τον μέγιστο αριθμό επιτρεπόμενων εισόδων, με χρήση του ΣΕΕ, σύμφωνα με το άρθρο 21 του [κανονισμού σχετικά με τη θέσπιση συστήματος εισόδου/εξόδου (ΣΕΕ)].» 
            
            
               iii)
                     το στοιχείο β) αντικαθίσταται από το ακόλουθο κείμενο:
            
            
               «β) εάν ο υπήκοος τρίτης χώρας διαθέτει θεώρηση [ή θεώρηση περιοδείας] αναφερόμενη στο άρθρο 6 παράγραφος 1 στοιχείο β), οι ενδελεχείς έλεγχοι κατά την είσοδο περιλαμβάνουν επίσης εξακρίβωση της γνησιότητας, της εδαφικής και χρονικής ισχύος και του καθεστώτος της θεώρησης και, κατά περίπτωση, της ταυτότητας του κατόχου της θεώρησης, με αναζήτηση στο σύστημα VIS σύμφωνα με το άρθρο 18 του κανονισμού (ΕΚ) αριθ. 767/2008 του Ευρωπαϊκού Κοινοβουλίου και του Συμβουλίου
                  22
               »
            
            
               iv)
                     το στοιχείο ζ) σημείο i) αντικαθίσταται από το ακόλουθο κείμενο:
            
            
               «i) εξακρίβωση ότι ο υπήκοος τρίτης χώρας διαθέτει έγκυρο έγγραφο για τη διέλευση των συνόρων και ότι το έγγραφο αυτό συνοδεύεται, κατά περίπτωση, από την απαιτούμενη θεώρηση ή άδεια διαμονής. Η εξακρίβωση του εγγράφου περιλαμβάνει τη χρήση σχετικών βάσεων δεδομένων, και ιδίως του συστήματος πληροφοριών Σένγκεν· της βάσης δεδομένων της Ιντερπόλ για κλαπέντα και απολεσθέντα ταξιδιωτικά έγγραφα· και των εθνικών βάσεων δεδομένων που περιέχουν πληροφορίες για κλαπέντα, υπεξαιρεθέντα, απολεσθέντα και ακυρωθέντα ταξιδιωτικά έγγραφα[
                  23
               ]. Με εξαίρεση τους υπηκόους τρίτων χωρών των οποίων η είσοδος υπόκειται σε καταχώριση στο ΣΕΕ, αν το ταξιδιωτικό έγγραφο περιέχει εικόνα του προσώπου που είναι εγγεγραμμένη στο ηλεκτρονικό μέσο αποθήκευσης (μικροκύκλωμα) και αν η πρόσβαση στην εικόνα του προσώπου που είναι εγγεγραμμένη στο μικροκύκλωμα είναι νομικά και τεχνικά εφικτή, η επαλήθευση περιλαμβάνει την επαλήθευση της εικόνας του προσώπου που είναι εγγεγραμμένη στο μικροκύκλωμα, με ηλεκτρονική αντιπαραβολή της εικόνας αυτής με την πραγματική εικόνα του προσώπου του ενδιαφερόμενου υπηκόου τρίτης χώρας.» 
            
            
               v)
                     στο στοιχείο ζ) προστίθενται τα ακόλουθα σημεία iv) και v):
            
            
               «iv) για πρόσωπα των οποίων η έξοδος υπόκειται σε καταχώριση στο ΣΕΕ σύμφωνα με το άρθρο 6α του παρόντος κανονισμού, διενεργείται εξακρίβωση της ταυτότητας του προσώπου και, κατά περίπτωση, ταυτοποίηση σύμφωνα με το άρθρο 21 παράγραφος 4 του [κανονισμού σχετικά με τη θέσπιση συστήματος εισόδου/εξόδου (ΣΕΕ)]·
            
            
               v) για πρόσωπα των οποίων η έξοδος υπόκειται σε καταχώριση στο ΣΕΕ σύμφωνα με το άρθρο 6α του παρόντος κανονισμού, εξακρίβωση, με χρήση του ΣΕΕ, ότι ο υπήκοος τρίτης χώρας δεν έχει υπερβεί τη μέγιστη διάρκεια επιτρεπόμενης παραμονής στην επικράτεια των κρατών μελών, σύμφωνα με το άρθρο 21 του [κανονισμού σχετικά με τη θέσπιση συστήματος εισόδου/εξόδου (ΣΕΕ)].» 
            
            
               vi)
                     το σημείο η) στοιχείο ii) διαγράφεται.
            
         
         
            
               vii)
                     το σημείο θ) αντικαθίσταται από το ακόλουθο κείμενο:
            
            
               «δ) για λόγους εξακρίβωσης της ταυτότητας προσώπου που δεν πληροί ή δεν πληροί πλέον τους όρους που διέπουν την είσοδο, την παραμονή ή τη διαμονή στο έδαφος των κρατών μελών, μπορεί να γίνεται αναζήτηση στο VIS σύμφωνα με το άρθρο 20 του κανονισμού (ΕΚ) αριθ. 767/2008, και στο ΣΕΕ σύμφωνα με το άρθρο 25 του [κανονισμού για τη θέσπιση συστήματος εισόδου/εξόδου (ΣΕΕ)].»
            
            
               viii) προστίθεται η ακόλουθη παράγραφος 9: 
            
            
               «9.
                     Ο συνοριοφύλακας ενημερώνει τον υπήκοο τρίτης χώρας σχετικά με τον μέγιστο αριθμό ημερών επιτρεπόμενης παραμονής βραχείας διάρκειας, έχοντας υπόψη τα αποτελέσματα της αναζήτησης στο ΣΕΕ, τα οποία λαμβάνει υπόψη, για υπηκόους τρίτων χωρών που διαθέτουν θεώρηση, τον αριθμό των εισόδων και την επιτρεπόμενη διάρκεια παραμονής βάσει της θεώρησης που αναφέρεται στο άρθρο 6 παράγραφος 1 στοιχείο β).»·
            
            
               (4)Προστίθεται το ακόλουθο άρθρο 8α:
            
            
               «Άρθρο 8α 
            
            
               Χρήση συστημάτων αυτοματοποιημένου συνοριακού ελέγχου για πολίτες της ΕΕ/του ΕΟΧ/της Ελβετίας και υπηκόους τρίτων χωρών που διαθέτουν δελτίο διαμονής
            
            
               1. Οι ακόλουθες κατηγορίες προσώπων επιτρέπεται να χρησιμοποιούν συστήματα αυτοματοποιημένου συνοριακού ελέγχου, εφόσον πληρούνται οι προϋποθέσεις που απαριθμούνται στην παράγραφο 2: 
            
            
               α)πολίτες της Ένωσης κατά την έννοια του άρθρου 20 παράγραφος 1 της Συνθήκης·
            
            
               β)υπήκοοι τρίτων χωρών οι οποίοι, βάσει συμφωνιών που έχουν συναφθεί μεταξύ της Ένωσης και των κρατών μελών της, αφενός, και των εν λόγω τρίτων χωρών, αφετέρου, απολαύουν δικαιώματος ελεύθερης κυκλοφορίας ισοδύναμου με το δικαίωμα των πολιτών της Ένωσης·
            
            
               γ)υπήκοοι τρίτων χωρών οι οποίοι είναι μέλη της οικογένειας πολίτη της Ένωσης στον οποίο εφαρμόζεται η οδηγία 2004/38/ΕΚ και διαθέτουν το αναφερόμενο στην εν λόγω οδηγία δελτίο διαμονής· 
            
            
               δ)υπήκοοι τρίτων χωρών οι οποίοι είναι μέλη της οικογένειας υπηκόων τρίτων χωρών που απολαύουν του δικαιώματος της ελεύθερης κυκλοφορίας βάσει του δικαίου της Ένωσης, οι οποίοι διαθέτουν δελτίο διαμονής που αναφέρεται στην οδηγία 2004/38/ΕΚ.
            
            
               2. Για να επιτρέπεται η χρήση συστημάτων αυτοματοποιημένου συνοριακού ελέγχου, πρέπει να πληρούνται οι εξής σωρευτικές προϋποθέσεις:
            
            
               α)το προσκομιζόμενο για τη διέλευση των συνόρων ταξιδιωτικό έγγραφο περιέχει ηλεκτρονικό μέσο αποθήκευσης (μικροκύκλωμα) και η γνησιότητα των δεδομένων του μικροκυκλώματος επιβεβαιώνεται χρησιμοποιώντας την πλήρη έγκυρη σειρά πιστοποιητικών·
            
            
               β)το προσκομιζόμενο για τη διέλευση από τα σύνορα ταξιδιωτικό έγγραφο περιέχει εικόνα προσώπου καταγεγραμμένη στο μικροκύκλωμα, η οποία είναι τεχνικά προσβάσιμη από το αυτοματοποιημένο σύστημα, προκειμένου να εξακριβώνεται η ταυτότητα του κατόχου του ταξιδιωτικού εγγράφου μέσω αντιπαραβολής της εικόνας προσώπου καταγεγραμμένης στο μικροκύκλωμα και της πραγματικής εικόνας προσώπου. 
            
            
               γ)επίσης, οι υπήκοοι τρίτων χωρών που απολαύουν του δικαιώματος της ελεύθερης κυκλοφορίας σύμφωνα με το δίκαιο της Ένωσης και οι οποίοι διαθέτουν ισχύον δελτίο διαμονής πρέπει να πληρούν τις κατωτέρω προϋποθέσεις: 
            
            
               i) το προσκομιζόμενο για τη διέλευση από τα σύνορα δελτίο διαμονής περιέχει ηλεκτρονικό μέσο αποθήκευσης (μικροκύκλωμα), η δε γνησιότητα των δεδομένων του μικροκυκλώματος επιβεβαιώνεται χρησιμοποιώντας την πλήρη έγκυρη σειρά πιστοποιητικών·
            
            
               ii) το προσκομιζόμενο για τη διέλευση από τα σύνορα δελτίο διαμονής περιέχει εικόνα του προσώπου καταγεγραμμένη στο μικροκύκλωμα, η οποία είναι τεχνικά προσβάσιμη από το αυτοματοποιημένο σύστημα, προκειμένου να εξακριβώνεται η ταυτότητα του κατόχου της άδειας διαμονής ή του δελτίου διαμονής μέσω αντιπαραβολής της εικόνας προσώπου καταγεγραμμένης στο μικροκύκλωμα και της πραγματικής εικόνας προσώπου· 
            
            
               3. Σε περίπτωση που πληρούνται οι προϋποθέσεις της παραγράφου 2 του παρόντος άρθρου, οι προβλεπόμενοι στο άρθρο 8 παράγραφος 2 συνοριακοί έλεγχοι κατά την είσοδο και την έξοδο και η ίδια η διέλευση από τα σύνορα μπορεί να διενεργούνται με τη χρήση συστήματος αυτοματοποιημένου συνοριακού ελέγχου. Όταν ο συνοριακός έλεγχος κατά την είσοδο και την έξοδο διενεργείται μέσω συστήματος αυτοματοποιημένου συνοριακού ελέγχου, περιλαμβάνει τη συστηματική εξακρίβωση ότι το πρόσωπο δεν συνιστά πραγματική, ενεστώσα και αρκούντως σοβαρή απειλή κατά της εσωτερικής ασφάλειας, της δημόσιας τάξης, των διεθνών σχέσεων των κρατών μελών ή απειλή κατά της δημόσιας υγείας, μεταξύ άλλων με αναζήτηση στις σχετικές βάσεις δεδομένων της Ένωσης και στις εθνικές βάσεις δεδομένων, και ιδίως στο σύστημα πληροφοριών Σένγκεν[
                  24
               ].
            
            
               4. Κατά την είσοδο και την έξοδο, τα αποτελέσματα των συνοριακών ελέγχων που διενεργούνται μέσω συστήματος αυτοεξυπηρέτησης τίθενται στη διάθεση του συνοριοφύλακα. Λαμβάνοντας υπόψη τα αποτελέσματα των συνοριακών ελέγχων, ο συνοριοφύλακας επιτρέπει την είσοδο ή την έξοδο ή, διαφορετικά, παραπέμπει το πρόσωπο σε συνοριοφύλακα ο οποίος διενεργεί περαιτέρω ελέγχους.
            
         
         
            
               5. Το πρόσωπο παραπέμπεται σε συνοριοφύλακα στις ακόλουθες περιπτώσεις:
            
            
               α)όταν δεν πληρούται οποιαδήποτε από τις προϋποθέσεις που απαριθμούνται στην παράγραφο 2·
            
            
               β)όταν τα αποτελέσματα των ελέγχων κατά την είσοδο ή την έξοδο που προβλέπονται στο άρθρο 8 παράγραφος 2 θέτουν υπό αμφισβήτηση την ταυτότητα του προσώπου ή αποκαλύπτουν ότι το πρόσωπο συνιστά πραγματική, ενεστώσα και αρκούντως σοβαρή απειλή κατά της εσωτερικής ασφάλειας, της δημόσιας τάξης, των διεθνών σχέσεων των κρατών μελών ή απειλή κατά της δημόσιας υγείας·
            
            
               γ)στην περίπτωση που εγείρονται αμφιβολίες.
            
            
               6. Με την επιφύλαξη της παραγράφου 4, ο συνοριοφύλακας που εποπτεύει τη διέλευση των συνόρων μπορεί να αποφασίσει να παραπέμψει ορισμένα πρόσωπα τα οποία χρησιμοποιούν το σύστημα αυτοματοποιημένου συνοριακού ελέγχου σε συνοριοφύλακα για άλλους λόγους.
            
            
               7. Η λειτουργία των συστημάτων αυτοματοποιημένου συνοριακού ελέγχου πραγματοποιείται υπό την εποπτεία συνοριοφύλακα ο οποίος είναι υπεύθυνος να παρατηρεί τους χρήστες και να εντοπίζει τυχόν ακατάλληλη, δόλια ή αντικανονική χρήση του συστήματος.»
            
            
               (5)Παρεμβάλλεται το ακόλουθο άρθρο 8β:
            
            
               «Άρθρο 8β
            
            
               Χρήση συστημάτων αυτοματοποιημένου συνοριακού ελέγχου για υπηκόους τρίτων χωρών που διαθέτουν άδεια διαμονής
            
            
               1. Οι υπήκοοι τρίτων χωρών που διαθέτουν άδεια διαμονής μπορεί να έχουν τη δυνατότητα να χρησιμοποιούν τα συστήματα αυτοματοποιημένου συνοριακού ελέγχου, εφόσον πληρούνται οι κατωτέρω σωρευτικές προϋποθέσεις:
            
            
               α)το προσκομιζόμενο για τη διέλευση των συνόρων ταξιδιωτικό έγγραφο περιέχει ηλεκτρονικό μέσο αποθήκευσης (μικροκύκλωμα) και η γνησιότητα των δεδομένων του μικροκυκλώματος επιβεβαιώνεται χρησιμοποιώντας την πλήρη έγκυρη σειρά πιστοποιητικών·
            
            
               β)το προσκομιζόμενο για τη διέλευση από τα σύνορα ταξιδιωτικό έγγραφο περιέχει εικόνα προσώπου καταγεγραμμένη στο μικροκύκλωμα, η οποία είναι νομικά και τεχνικά προσβάσιμη από το αυτοματοποιημένο σύστημα, ώστε να εξακριβώνεται η ταυτότητα του κατόχου του ταξιδιωτικού εγγράφου μέσω αντιπαραβολής της εικόνας προσώπου καταγεγραμμένης στο μικροκύκλωμα και της πραγματικής εικόνας προσώπου·
            
            
               γ)η προσκομιζόμενη για τη διέλευση των συνόρων άδεια διαμονής περιέχει ηλεκτρονικό μέσο αποθήκευσης (μικροκύκλωμα) και η γνησιότητα των δεδομένων αυτού επιβεβαιώνεται χρησιμοποιώντας την πλήρη έγκυρη σειρά πιστοποιητικών· 
            
            
               δ)η προσκομιζόμενη για τη διέλευση των συνόρων άδεια διαμονής περιέχει εικόνα του προσώπου καταγεγραμμένη στο μικροκύκλωμα, η οποία είναι τεχνικά προσβάσιμη από το αυτοματοποιημένο σύστημα, ώστε να εξακριβώνεται η ταυτότητα του κατόχου της άδειας διαμονής μέσω αντιπαραβολής της εικόνας προσώπου καταγεγραμμένης στο μικροκύκλωμα και της πραγματικής εικόνας προσώπου. 
            
            
               2. Στην περίπτωση που πληρούνται οι προϋποθέσεις της παραγράφου 1, οι ισχύοντες συνοριακοί έλεγχοι κατά την είσοδο και την έξοδο και η ίδια η συνοριακή διέλευση μπορεί να διενεργούνται με τη χρήση συστήματος αυτοματοποιημένου συνοριακού ελέγχου. Ειδικότερα:
            
            
               α)κατά την είσοδο, οι υπήκοοι τρίτων χωρών οι οποίοι διαθέτουν άδεια διαμονής υπόκεινται στους συνοριακούς ελέγχους που αναφέρονται στο άρθρο 8 παράγραφος 2 και στο άρθρο 8 παράγραφος 3 στοιχείο α) σημεία i), ii), iv) και vi)·
            
            
               β)κατά την έξοδο, οι υπήκοοι τρίτων χωρών οι οποίοι διαθέτουν άδεια διαμονής υπόκεινται στους συνοριακούς ελέγχους που αναφέρονται στο άρθρο 8 παράγραφος 2 και στο άρθρο 8 παράγραφος 3 στοιχείο ζ) σημεία i), ii), και iii).
            
            
               3. Κατά την είσοδο και την έξοδο, τα αποτελέσματα των συνοριακών ελέγχων που διεξάγονται μέσω του συστήματος αυτοεξυπηρέτησης τίθενται στη διάθεση συνοριοφύλακα. Λαμβάνοντας υπόψη τα αποτελέσματα των συνοριακών ελέγχων, ο εν λόγω συνοριοφύλακας επιτρέπει την είσοδο ή την έξοδο ή, διαφορετικά, παραπέμπει το πρόσωπο σε άλλον συνοριοφύλακα. 
            
            
               4. Το πρόσωπο παραπέμπεται σε συνοριοφύλακα στις ακόλουθες περιπτώσεις:
            
            
               α)όταν δεν πληρούται μία ή περισσότερες από τις προϋποθέσεις που απαριθμούνται στην παράγραφο 1·
            
         
         
            
               β)όταν τα αποτελέσματα των ελέγχων κατά την είσοδο ή την έξοδο που ορίζονται στην παράγραφο 2 θέτουν υπό αμφισβήτηση την ταυτότητα του προσώπου ή όταν αποκαλύπτουν ότι το πρόσωπο θεωρείται ότι συνιστά απειλή κατά της εσωτερικής ασφάλειας, της δημόσιας τάξης, των διεθνών σχέσεων οποιουδήποτε από τα κράτη μέλη ή της δημόσιας υγείας·
            
            
               γ)όταν οι έλεγχοι κατά την είσοδο ή την έξοδο που ορίζονται στην παράγραφο 2 αποκαλύπτουν ότι δεν πληρούνται μία ή περισσότερες προϋποθέσεις εισόδου ή εξόδου· 
            
            
               δ)στην περίπτωση που εγείρονται αμφιβολίες.
            
            
               5. Με την επιφύλαξη της παραγράφου 4, ο συνοριοφύλακας που εποπτεύει τη διέλευση των συνόρων μπορεί να αποφασίσει να παραπέμψει ορισμένα πρόσωπα τα οποία χρησιμοποιούν το σύστημα αυτοματοποιημένου συνοριακού ελέγχου σε συνοριοφύλακα για άλλους λόγους.
            
            
               6. Η λειτουργία των συστημάτων αυτοματοποιημένου συνοριακού ελέγχου πραγματοποιείται υπό την εποπτεία συνοριοφύλακα ο οποίος είναι υπεύθυνος να παρατηρεί τους χρήστες και να εντοπίζει τυχόν ακατάλληλη, δόλια ή αντικανονική χρήση του συστήματος.»
            
            
               (6)Παρεμβάλλεται το ακόλουθο άρθρο 8γ:
            
            
               «Άρθρο 8γ
            
            
               Χρήση συστημάτων αυτοεξυπηρέτησης για την εκ των προτέρων καταχώριση δεδομένων στο ΣΕΕ
            
            
               1. Τα πρόσωπα η διέλευση των οποίων από τα σύνορα υπόκειται σε καταχώριση στο ΣΕΕ σύμφωνα με το άρθρο 6α μπορούν να χρησιμοποιούν συστήματα αυτοεξυπηρέτησης για την εκ των προτέρων καταχώριση των δεδομένων του ατομικού φακέλου τους στο ΣΕΕ, εφόσον πληρούνται οι κατωτέρω σωρευτικές προϋποθέσεις:
            
            
               α)το προσκομιζόμενο για τη διέλευση των συνόρων ταξιδιωτικό έγγραφο περιέχει ηλεκτρονικό μέσο αποθήκευσης (μικροκύκλωμα) και η γνησιότητα των δεδομένων του μικροκυκλώματος επιβεβαιώνεται χρησιμοποιώντας την πλήρη έγκυρη σειρά πιστοποιητικών·
            
            
               β)το προσκομιζόμενο για τη διέλευση από τα σύνορα ταξιδιωτικό έγγραφο περιέχει εικόνα προσώπου καταγεγραμμένη στο μικροκύκλωμα, η οποία είναι νομικά και τεχνικά προσβάσιμη από το αυτοματοποιημένο σύστημα, ώστε να εξακριβώνεται η ταυτότητα του κατόχου του ταξιδιωτικού εγγράφου μέσω αντιπαραβολής της εικόνας προσώπου καταγεγραμμένης στο μικροκύκλωμα και της πραγματικής εικόνας προσώπου·
            
            
            
               2. Σύμφωνα με την παράγραφο 1, το σύστημα αυτοεξυπηρέτησης εξακριβώνει εάν το πρόσωπο έχει ήδη καταχωριστεί στο ΣΕΕ καθώς και την ταυτότητα του υπηκόου τρίτης χώρας σύμφωνα με το άρθρο 21 παράγραφος 2 του [κανονισμού σχετικά με τη θέσπιση συστήματος εισόδου/εξόδου (ΣΕΕ)].
            
            
               3. Σύμφωνα με το άρθρο 21 παράγραφος 4 του [κανονισμού για τη θέσπιση συστήματος εισόδου/εξόδου (ΣΕΕ)], το σύστημα αυτοεξυπηρέτησης πραγματοποιεί ταυτοποίηση σύμφωνα με το άρθρο 25 του [κανονισμού για τη θέσπιση συστήματος εισόδου/εξόδου (ΣΕΕ)] στις ακόλουθες περιπτώσεις:
            
            
               α)από την εξακρίβωση που αναφέρεται στην παράγραφο 2 προκύπτει ότι τα δεδομένα σχετικά με τον υπήκοο τρίτης χώρας δεν είναι καταχωρισμένα στο ΣΕΕ·
            
            
               β)η εξακρίβωση του υπηκόου τρίτης χώρας δεν είναι επιτυχής·
            
            
               γ)υπάρχουν αμφιβολίες ως προς την ταυτότητα του υπηκόου τρίτης χώρας. 
            
            
               Επιπλέον, σύμφωνα με τα το άρθρο 21 παράγραφος 4 του [κανονισμού για τη θέσπιση συστήματος εισόδου/εξόδου (ΣΕΕ)], όταν πραγματοποιείται ταυτοποίηση στο ΣΕΕ, ισχύουν οι ακόλουθες διατάξεις:
            
            
               α)για υπηκόους τρίτης χώρας η διέλευση των οποίων από τα εξωτερικά σύνορα υπόκειται σε υποχρέωση θεώρησης, εάν από την αναζήτηση στο VIS με τα δεδομένα που αναφέρονται στο άρθρο 18 παράγραφος 1 του κανονισμού (ΕΚ) αριθ. 767/2008 προκύψει ότι το πρόσωπο είναι καταγεγραμμένο στο VIS, πραγματοποιείται εξακρίβωση αποτυπωμάτων με αντιπαραβολή στο VIS σύμφωνα με το άρθρο 18 παράγραφος 5 του κανονισμού (ΕΚ) αριθ. 767/2008· Σε περιπτώσεις όπου δεν καταστεί δυνατή η επαλήθευση του προσώπου σύμφωνα με την παράγραφο 2 του παρόντος άρθρου, οι συνοριακές αρχές έχουν πρόσβαση στα δεδομένα του VIS για ταυτοποίηση σύμφωνα με το άρθρο 20 του κανονισμού (ΕΚ) αριθ. 767/2008.
            
            
               β)για υπηκόους τρίτης χώρας η διέλευση των οποίων από τα εξωτερικά σύνορα δεν υπόκειται σε υποχρέωση θεώρησης και οι οποίοι δεν εντοπίζονται στο ΣΕΕ κατόπιν της ταυτοποίησης που διεξάγεται σύμφωνα με το άρθρο 25 του [κανονισμού για τη θέσπιση συστήματος εισόδου/εξόδου (ΣΕΕ], το VIS χρησιμοποιείται σύμφωνα με το άρθρο 19α του κανονισμού (ΕΚ) αριθ. 767/2008. 
            
         
         
            
               4. Σε περίπτωση που δεδομένα σχετικά με το πρόσωπο δεν είναι καταγεγραμμένα στο ΣΕΕ σύμφωνα με τις παραγράφους 2 και 3, εφαρμόζονται οι κατωτέρω διατάξεις: 
            
            
               α)οι υπήκοοι τρίτης χώρας η διέλευση των οποίων από τα εξωτερικά σύνορα υπόκειται σε υποχρέωση θεώρησης εγγράφουν εκ των προτέρων στο ΣΕΕ μέσω του συστήματος αυτοεξυπηρέτησης τα δεδομένα που παρατίθενται στο άρθρο 14 παράγραφος 1 του [κανονισμού για τη θέσπιση συστήματος εισόδου/εξόδου (ΣΕΕ)] και οι υπήκοοι τρίτης χώρας η διέλευση των οποίων από τα εξωτερικά σύνορα δεν υπόκειται σε υποχρέωση θεώρησης εγγράφουν εκ των προτέρων στο ΣΕΕ μέσω του συστήματος αυτοεξυπηρέτησης τα δεδομένα που παρατίθενται στο άρθρο 15 παράγραφος 1 του [κανονισμού για τη θέσπιση συστήματος εισόδου/εξόδου (ΣΕΕ)]·
            
            
               β)στη συνέχεια, το πρόσωπο παραπέμπεται σε συνοριοφύλακα, ο οποίος:
            
            
               α)εάν δεν ήταν δυνατό να συλλεχθούν μέσω του περιπτέρου αυτοεξυπηρέτησης όλα τα απαιτούμενα δεδομένα, προβαίνει σε εκ των προτέρων εγγραφή των δεδομένων αυτών,
            
            
               β)εξακριβώνει:
            
            
               α) ότι το ταξιδιωτικό έγγραφο που χρησιμοποιήθηκε στο σύστημα αυτοεξυπηρέτησης αντιστοιχεί σε αυτό που διαθέτει του το πρόσωπο που βρίσκεται ενώπιον του συνοριοφύλακα·
            
            
               β) ότι η πραγματική εικόνα του οικείου προσώπου αντιστοιχεί στην εικόνα προσώπου που καταχωρίστηκε μέσω του συστήματος αυτοεξυπηρέτησης·
            
            
               γ) και, για πρόσωπα που δεν διαθέτουν την απαιτούμενη θεώρηση σύμφωνα με τον κανονισμό (ΕΚ) αριθ. 539/2001, ότι τα πραγματικά αποτυπώματα του οικείου προσώπου αντιστοιχούν στα αποτυπώματα που καταχωρίστηκαν μέσω του συστήματος αυτοεξυπηρέτησης·
            
            
               γ)όταν έχει ληφθεί απόφαση που επιτρέπει ή απαγορεύει την είσοδο, επαληθεύει τον ατομικό φάκελο στο ΣΕΕ και εισάγει τα δεδομένα που προβλέπονται στο άρθρο 14 παράγραφος 2, στο άρθρο 16 παράγραφος 1 ή παράγραφος 3 του [κανονισμού για τη θέσπιση συστήματος εισόδου/εξόδου (ΣΕΕ)].
            
            
               5. Σε περίπτωση που από τις ενέργειες που προβλέπονται στις παραγράφους 2, 3 και 4 προκύψει ότι υπάρχουν δεδομένα για το εν λόγω πρόσωπο καταγεγραμμένα στο ΣΕΕ, το σύστημα αυτοεξυπηρέτησης ελέγχει εάν πρέπει να επικαιροποιηθούν ένα ή περισσότερα δεδομένα από αυτά που απαριθμούνται στο άρθρο 14 παράγραφος 1 ή στο άρθρο 15 παράγραφος 1 του [κανονισμού σχετικά με τη θέσπιση συστήματος εισόδου/εξόδου (ΣΕΕ)]. Επίσης, εάν προκύψει ότι δεδομένα για το εν λόγω πρόσωπο είναι καταχωρισμένα στο ΣΕΕ αλλά ότι ο υπήκοος τρίτης χώρας σκοπεύει να διέλθει για πρώτη φορά μετά τη δημιουργία του ατομικού φακέλου του από τα εξωτερικά σύνορα κράτους μέλους το οποίο υπόκειται στην εφαρμογή του κανονισμού (ΕΚ) αριθ. 767/2008, χρησιμοποιείται το σύστημα VIS όπως αναφέρεται στο άρθρο 21 παράγραφος 5 του [κανονισμού σχετικά με τη θέσπιση συστήματος εισόδου/εξόδου (ΣΕΕ)].
            
            
               6. Σε περίπτωση που, σύμφωνα με την παράγραφο 5, εξακριβωθεί ότι το πρόσωπο διαθέτει φάκελο καταχωρισμένο στο ΣΕΕ αλλά απαιτείται επικαιροποίηση του ατομικού φακέλου του, εφαρμόζονται οι κατωτέρω διατάξεις:
            
            
               α)το πρόσωπο εγγράφει εκ των προτέρων μέσω του συστήματος αυτοεξυπηρέτησης τα επικαιροποιημένα δεδομένα στο ΣΕΕ·
            
            
               β)το πρόσωπο παραπέμπεται σε συνοριοφύλακα. Ο συνοριοφύλακας εξακριβώνει την ορθότητα των επικαιροποιημένων δεδομένων που καταγράφηκαν εκ των προτέρων μέσω του συστήματος αυτοεξυπηρέτησης και, όταν ληφθεί απόφαση έγκρισης ή άρνησης εισόδου, επικαιροποιεί τον ατομικό φάκελο σύμφωνα με το άρθρο 13 παράγραφος 2 του [κανονισμού σχετικά με τη θέσπιση συστήματος εισόδου/εξόδου (ΣΕΕ)].
            
            
               7. Η λειτουργία των συστημάτων αυτοεξυπηρέτησης πραγματοποιείται υπό την εποπτεία συνοριοφύλακα ο οποίος είναι υπεύθυνος να εντοπίζει τυχόν ακατάλληλη, δόλια ή αντικανονική χρήση του συστήματος.»
            
            
               (7)Παρεμβάλλεται το ακόλουθο άρθρο 8δ:
            
            
               «Άρθρο 8δ
            
            
               Χρήση συστημάτων αυτοεξυπηρέτησης και/ή ηλεκτρονικών θυρών για τη συνοριακή διέλευση υπηκόων τρίτων χωρών η οποία υπόκειται σε καταχώριση στο ΣΕΕ
            
            
               1. Η χρήση συστήματος αυτοεξυπηρέτησης μπορεί να επιτρέπεται σε πρόσωπα η διέλευση των οποίων από τα σύνορα υπόκειται σε καταχώριση στο ΣΕΕ σύμφωνα με το άρθρο 6α, για τη διενέργεια των συνοριακών ελέγχων τους, εάν πληρούνται οι κατωτέρω σωρευτικές προϋποθέσεις: 
            
            
               α)το προσκομιζόμενο για τη διέλευση των συνόρων ταξιδιωτικό έγγραφο περιέχει ηλεκτρονικό μέσο αποθήκευσης (μικροκύκλωμα) και η γνησιότητα των δεδομένων του μικροκυκλώματος επιβεβαιώνεται χρησιμοποιώντας την πλήρη έγκυρη σειρά πιστοποιητικών·
            
            
               β)το προσκομιζόμενο για τη διέλευση από τα σύνορα ταξιδιωτικό έγγραφο περιέχει εικόνα προσώπου καταγεγραμμένη στο μικροκύκλωμα, η οποία είναι νομικά και τεχνικά προσβάσιμη από το αυτοματοποιημένο σύστημα, ώστε να εξακριβώνεται η ταυτότητα του κατόχου του ταξιδιωτικού εγγράφου μέσω αντιπαραβολής της εικόνας προσώπου που είναι καταγεγραμμένη στο μικροκύκλωμα και της πραγματικής εικόνας του προσώπου·
            
         
         
            
               γ)το πρόσωπο έχει ήδη εγγραφεί ή εγγραφεί εκ των προτέρων στο ΣΕΕ.
            
            
               2. Στην περίπτωση που πληρούνται οι προϋποθέσεις της παραγράφου 1, οι έλεγχοι κατά την είσοδο και την έξοδο που προβλέπονται στο άρθρο 8 παράγραφος 2 και στο άρθρο 8 παράγραφος 3 στοιχεία α) και β) ή στο άρθρο 8 παράγραφος 2 και στο άρθρο 8 παράγραφος 3 στοιχεία ζ) και η) μπορούν να διεξάγονται μέσω συστήματος αυτοεξυπηρέτησης. Όταν διεξάγονται μέσω συστήματος αυτοματοποιημένου συνοριακού ελέγχου, οι συνοριακοί έλεγχοι κατά την έξοδο περιλαμβάνουν τους ελέγχους που προβλέπονται στο άρθρο 8 παράγραφος 3 στοιχείο η).
            
            
               3. Κατά την είσοδο και την έξοδο, τα αποτελέσματα των συνοριακών ελέγχων που διεξάγονται μέσω του συστήματος αυτοεξυπηρέτησης τίθενται στη διάθεση συνοριοφύλακα. Λαμβάνοντας υπόψη τα αποτελέσματα των συνοριακών ελέγχων, ο εν λόγω συνοριοφύλακας επιτρέπει την είσοδο ή την έξοδο ή, διαφορετικά, παραπέμπει το πρόσωπο σε άλλον συνοριοφύλακα. 
            
            
               4. Το πρόσωπο παραπέμπεται σε συνοριοφύλακα στις ακόλουθες περιπτώσεις:
            
            
               α)όταν δεν πληρούται μία ή περισσότερες από τις προϋποθέσεις που απαριθμούνται στην παράγραφο 1·
            
            
               β)όταν από τους ελέγχους κατά την είσοδο ή την έξοδο σύμφωνα με την παράγραφο 2 προκύπτει ότι δεν πληρούνται οι όροι εισόδου ή εξόδου·
            
            
               γ)όταν τα αποτελέσματα των ελέγχων κατά την είσοδο ή την έξοδο σύμφωνα με την παράγραφο 2 θέτουν υπό αμφισβήτηση την ταυτότητα του προσώπου ή όταν αποκαλύπτουν ότι το πρόσωπο θεωρείται ότι συνιστά απειλή κατά της εσωτερικής ασφάλειας, της δημόσιας τάξης, των διεθνών σχέσεων οποιουδήποτε κράτους μέλους ή της δημόσιας υγείας·
            
            
               δ)στην περίπτωση που εγείρονται αμφιβολίες·
            
            
               ε)όταν δεν υπάρχουν διαθέσιμες ηλεκτρονικές θύρες.
            
            
               5. Εκτός από τις περιπτώσεις που αναφέρονται στην παράγραφο 4, ο συνοριοφύλακας που εποπτεύει τη διέλευση των συνόρων μπορεί να αποφασίσει να παραπέμψει πρόσωπα τα οποία χρησιμοποιούν το σύστημα αυτοεξυπηρέτησης σε συνοριοφύλακα για άλλους λόγους.
            
            
               6. Η χρήση ηλεκτρονικής θύρας μπορεί να επιτρέπεται σε πρόσωπα η διέλευση των οποίων από τα σύνορα υπόκειται σε καταχώριση στο ΣΕΕ σύμφωνα με το άρθρο 6α παράγραφος 1 και τα οποία χρησιμοποίησαν σύστημα αυτοεξυπηρέτησης για την πραγματοποίηση των συνοριακών ελέγχων τους. Όταν χρησιμοποιείται ηλεκτρονική θύρα, η αντίστοιχη καταχώριση του αρχείου καταγραφής στοιχείων εισόδου/εξόδου και η σύνδεση αυτού του αρχείου με τον ατομικό φάκελο του οικείου προσώπου σύμφωνα με το άρθρο 13 του [κανονισμού σχετικά με τη θέσπιση συστήματος εισόδου/εξόδου (ΣΕΕ)] πραγματοποιούνται κατά την εκτέλεση της συνοριακής διέλευσης μέσω της ηλεκτρονικής θύρας. Όταν η ηλεκτρονική θύρα δεν βρίσκεται στο ίδιο σημείο με το σύστημα αυτοεξυπηρέτησης, πραγματοποιείται εξακρίβωση της ταυτότητας του χρήστη στην ηλεκτρονική θύρα, προκειμένου να διαπιστωθεί ότι το πρόσωπο που χρησιμοποιεί την ηλεκτρονική θύρα είναι όντως το πρόσωπο που χρησιμοποίησε το σύστημα αυτοεξυπηρέτησης. Η εξακρίβωση πραγματοποιείται με τη χρήση τουλάχιστον ενός βιομετρικού αναγνωριστικού στοιχείου.
            
            
               7. Σε περίπτωση που δεν πληρούνται οι προϋποθέσεις που αναφέρονται στο άρθρο 8δ παράγραφος 1 στοιχείο α) ή β), ή και στα δύο, ένα μέρος των συνοριακών ελέγχων κατά την είσοδο και την έξοδο σύμφωνα με το άρθρο 8 παράγραφος 3 στοιχεία α) και β), καθώς και το άρθρο 8 παράγραφος 3 στοιχεία ζ) και η), μπορεί να διεξαχθεί με τη χρήση συστήματος αυτοεξυπηρέτησης. Σε περίπτωση που ο συνοριοφύλακας μπορεί από τεχνική άποψη και νόμιμα να ανακτήσει τα αποτελέσματα των συνοριακών ελέγχων που διενεργήθηκαν μέσω του συστήματος αυτοεξυπηρέτησης και εξ αυτών προκύπτει ότι τα αποτελέσματα των ελέγχων είναι θετικά, ο συνοριοφύλακας μπορεί να πραγματοποιήσει μόνο τις εξακριβώσεις σύμφωνα με το άρθρο 8 παράγραφος 3 στοιχεία α) και β), καθώς και το άρθρο 8 παράγραφος 3 στοιχεία ζ) και η) οι οποίες δεν ήταν δυνατό να πραγματοποιηθούν μέσω του συστήματος αυτοεξυπηρέτησης. Επίσης, ο συνοριοφύλακας εξακριβώνει ότι το ταξιδιωτικό έγγραφο που χρησιμοποιήθηκε στο σύστημα αυτοεξυπηρέτησης αντιστοιχεί σε αυτό που έχει το πρόσωπο που βρίσκεται ενώπιόν του.
            
            
               8. Η λειτουργία των συστημάτων αυτοεξυπηρέτησης και των ηλεκτρονικών θυρών πραγματοποιείται υπό την εποπτεία συνοριοφύλακα ο οποίος είναι υπεύθυνος να εντοπίζει τυχόν ακατάλληλη, δόλια ή αντικανονική χρήση του συστήματος ή της ηλεκτρονικής θύρας ή και των δύο.»
            
            
               (8)Παρεμβάλλεται το ακόλουθο άρθρο 8ε:
            
            
               «Άρθρο 8ε
            
            
               Εθνικά προγράμματα διευκόλυνσης
            
            
               1. Κάθε κράτος μέλος μπορεί να θεσπίσει εθελοντικό πρόγραμμα, προκειμένου να δίνει τη δυνατότητα σε υπηκόους τρίτων χωρών, όπως ορίζονται στο άρθρο 2 παράγραφος 6, ή σε υπηκόους συγκεκριμένων τρίτων χωρών οι οποίοι δεν απολαύουν του δικαιώματος ελεύθερης κυκλοφορίας, να επωφελούνται από τις διευκολύνσεις που παρέχονται σύμφωνα με την παράγραφο 2 του παρόντος άρθρου κατά τη διέλευση των εξωτερικών συνόρων κράτους μέλους. 
            
            
               2. Κατά παρέκκλιση από το άρθρο 8 παράγραφος 3 στοιχείο α), όσον αφορά υπηκόους τρίτων χωρών που αναφέρονται στην παράγραφο 1 του παρόντος άρθρου οι οποίοι έχουν τη δυνατότητα πρόσβασης στο πρόγραμμα, οι ενδελεχείς έλεγχοι κατά την είσοδο μπορεί να μην περιλαμβάνουν εξέταση των πτυχών που αναφέρονται στο άρθρο 8 παράγραφος 3 στοιχείο α) σημεία iv) και v) κατά τη διέλευση από τα εξωτερικά σύνορα αυτού του κράτους μέλους, εάν πληρούνται οι κατωτέρω προϋποθέσεις:
            
            
               α)το κράτος μέλος διενεργεί προκαταρκτικό έλεγχο των υπηκόων τρίτων χωρών που υποβάλλουν αίτηση συμμετοχής στο πρόγραμμα· 
            
            
               β)ο αναφερόμενος στο στοιχείο α) προκαταρκτικός έλεγχος πραγματοποιείται από τις αρχές θεώρησης ή από τις συνοριακές αρχές κατά την έννοια του άρθρου 4 παράγραφος 3 του κανονισμού (ΕΚ) αριθ. 767/2008 ή από αρχές στις οποίες έχει ανατεθεί βάσει της εθνικής νομοθεσίας η διενέργεια ελέγχων προσώπων στα σημεία διέλευσης των εξωτερικών συνόρων σύμφωνα με τον εν λόγω κανονισμό·
            
         
         
            
               γ)οι αναφερόμενες στο στοιχείο β) αρχές παρέχουν πρόσβαση στο πρόγραμμα εφόσον πληρούνται οι κατωτέρω ελάχιστες προϋποθέσεις:
            
            
               i) ο αιτών πληροί τους όρους εισόδου που ορίζονται στο άρθρο 6 παράγραφος 1 του παρόντος κανονισμού· 
            
            
               ii) το ταξιδιωτικό έγγραφο, η θεώρηση ή/και η άδεια διαμονής που προσκομίζει ο αιτών είναι έγκυρα και όχι πλαστά ή παραποιημένα·
            
            
               iii) ο αιτών αποδεικνύει την ανάγκη ή αιτιολογεί την πρόθεσή του να ταξιδεύει συχνά ή/και τακτικά·
            
            
               iv) o αιτών αποδεικνύει την ακεραιότητα και την αξιοπιστία του, και ιδίως, εφόσον κρίνεται σκόπιμο, όσον αφορά τη νόμιμη χρήση προηγούμενων θεωρήσεων περιορισμένης εδαφικής ισχύος, την οικονομική του κατάσταση στη χώρα καταγωγής και την πραγματική πρόθεσή του να εγκαταλείψει την επικράτεια των κρατών μελών σε εύθετο χρόνο. Σύμφωνα με το άρθρο 23 του [κανονισμού σχετικά με τη θέσπιση συστήματος εισόδου/εξόδου (ΣΕΕ)], οι αναφερόμενες στο στοιχείο β) του παρόντος άρθρου αρχές έχουν πρόσβαση στην αναζήτηση στο ΣΕΕ για να εξακριβώνουν ότι ο αιτών δεν έχει προγενέστερα υπερβεί τη μέγιστη διάρκεια επιτρεπόμενης παραμονής στην επικράτεια των κρατών μελών·
            
            
               v) ο αιτών αιτιολογεί τον σκοπό και τους όρους της προβλεπόμενης παραμονής·
            
            
               vi) ο αιτών διαθέτει επαρκή μέσα διαβίωσης τόσο για τη διάρκεια της προβλεπόμενης παραμονής όσο και για την επιστροφή στη χώρα καταγωγής ή διαμονής ή ο αιτών είναι σε θέση να αποκτήσει αυτά τα μέσα νομίμως·
            
            
               vii) ο αιτών δεν είναι πρόσωπο για το οποίο υπάρχει καταχώριση (alert) στο σύστημα πληροφοριών Σένγκεν (SIS)·
            
            
               viii) ο αιτών δεν θεωρείται ότι συνιστά απειλή για τη δημόσια τάξη, την εσωτερική ασφάλεια, τη δημόσια υγεία ή τις διεθνείς σχέσεις οποιουδήποτε κράτους μέλους και, ιδίως, όταν δεν υπάρχει καταχώριση (alert) στις εθνικές βάσεις δεδομένων των κρατών μελών με σκοπό την απαγόρευση εισόδου για τους ίδιους λόγους.
            
            
               α)η πρόσβαση στο πρόγραμμα παρέχεται για μέγιστο διάστημα ενός έτους· 
            
            
               β) το κράτος μέλος επανεκτιμά κάθε χρόνο την κατάσταση κάθε υπηκόου τρίτης χώρας ο οποίος έχει πρόσβαση στο πρόγραμμα, ώστε να διασφαλίζεται ότι, βάσει επικαιροποιημένων πληροφοριών, ο αιτών εξακολουθεί να πληροί τις προϋποθέσεις που καθορίζονται στο άρθρο 8ε παράγραφος 2 στοιχείο γ)· 
            
            
               γ)οι ενδελεχείς έλεγχοι κατά την είσοδο και την έξοδο σύμφωνα με το άρθρο 8 παράγραφος 3 στοιχείο α) και το άρθρο 8 παράγραφος 3 στοιχείο β) περιλαμβάνουν επίσης εξακρίβωση της ταυτότητας των υπηκόων τρίτης χώρας οι οποίοι επωφελούνται από το πρόγραμμα και εξακρίβωση της έγκυρης πρόσβασης της τρίτης χώρας στο πρόγραμμα·
            
            
               δ)οι αναφερόμενες στο στοιχείο β) αρχές ανακαλούν αμέσως την πρόσβαση υπηκόου τρίτης χώρας στο πρόγραμμα:
            
            
               i) εάν καθίσταται προφανές ότι δεν πληρούνταν οι όροι πρόσβασης στο πρόγραμμα·
            
            
               ii) εάν καθίσταται προφανές ότι δεν πληρούνται πλέον οι όροι πρόσβασης στο πρόγραμμα.
            
            
               Κατά την εξακρίβωση ότι ο αιτών πληροί τις προϋποθέσεις που αναφέρονται στα σημεία α), β) και γ), δίδεται ιδιαίτερη προσοχή στην εκτίμηση του κατά πόσον ο αιτών παρουσιάζει κίνδυνο παράνομης μετανάστευσης ή κίνδυνο για την ασφάλεια των κρατών μελών και κατά πόσον ο αιτών προτίθεται να εγκαταλείψει το έδαφος των κρατών μελών κατά τη διάρκεια της επιτρεπόμενης παραμονής.
            
            
               Τα μέσα διαβίωσης για την προβλεπόμενη παραμονή αξιολογούνται ανάλογα με τη διάρκεια και τον σκοπό της προβλεπόμενης παραμονής και σε σχέση με τις μέσες τιμές στέγασης και διατροφής στο ή στα οικεία κράτη μέλη, οι οποίες υπολογίζονται με βάση τιμές οικονομικών ξενοδοχείων, βάσει των ποσών αναφοράς που ορίζουν τα κράτη μέλη σύμφωνα με το άρθρο 39 παράγραφος 1 στοιχείο γ). Απόδειξη οικονομικής κάλυψης ή ιδιωτικού καταλύματος ή και των δύο, μπορεί επίσης να αποτελέσει αποδεικτικό στοιχείο επαρκών μέσων διαβίωσης. 
            
            
               Η εξέταση αίτησης βασίζεται ιδίως στην εγκυρότητα και αξιοπιστία των υποβληθέντων εγγράφων και στην αλήθεια και αξιοπιστία των δηλώσεων του αιτούντος. Εάν ένα κράτος μέλος που είναι αρμόδιο να εξετάσει μια αίτηση έχει τυχόν αμφιβολίες σχετικά με τον αιτούντα, τις δηλώσεις του αιτούντος ή τα συνοδευτικά έγγραφα που έχουν παρασχεθεί, μπορεί να συμβουλευτεί άλλα κράτη μέλη πριν λάβει οποιαδήποτε απόφαση σχετικά με την αίτηση.
            
            
               4. Δύο ή περισσότερα κράτη μέλη τα οποία έχουν θεσπίσει το δικό τους εθνικό πρόγραμμα σύμφωνα με το παρόν άρθρο μπορούν να συνάψουν μεταξύ τους συμφωνία, προκειμένου να διασφαλιστεί ότι οι δικαιούχοι των εθνικών προγραμμάτων τους μπορούν να επωφεληθούν από τις διευκολύνσεις που αναγνωρίζονται από το άλλο ή τα άλλα εθνικά προγράμματα. Εντός ενός μηνός από τη σύναψη της συμφωνίας, αντίγραφο αυτής διαβιβάζεται στην Επιτροπή.
            
            
               5. Πριν από το τέλος του τρίτου έτους εφαρμογής του παρόντος άρθρου, η Επιτροπή διαβιβάζει στο Ευρωπαϊκό Κοινοβούλιο και στο Συμβούλιο αξιολόγηση της εφαρμογής του. Βάσει αυτής της αξιολόγησης, το Ευρωπαϊκό Κοινοβούλιο ή το Συμβούλιο δύνανται να καλέσουν την Επιτροπή να προτείνει τη θέσπιση προγράμματος της Ένωσης για τακτικούς και υποβληθέντες σε προκαταρκτικό έλεγχο ταξιδιώτες υπηκόους τρίτων χωρών.»
            
         
         
            
               (9)Το άρθρο 9 τροποποιείται ως εξής:
            
            
               α)
                     Η παράγραφος 3 αντικαθίσταται από το ακόλουθο κείμενο:
            
            
               «3. Ακόμα και σε περίπτωση απλούστευσης των ελέγχων, ο συνοριοφύλακας καταχωρίζει τα δεδομένα στο ΣΕΕ, σύμφωνα με το άρθρο 6α. Όταν τα δεδομένα δεν είναι δυνατό να καταχωριστούν με ηλεκτρονικά μέσα, καταχωρίζονται ιδιοχείρως.»
            
            
               β)
                     Παρεμβάλλεται η ακόλουθη παράγραφος 3α:
            
            
               «3α.
                     Σε περίπτωση τεχνικής αδυναμίας εισαγωγής δεδομένων στο κεντρικό σύστημα του ΣΕΕ ή στην περίπτωση βλάβης του κεντρικού συστήματος του ΣΕΕ, εφαρμόζονται οι κατωτέρω διατάξεις:
            
            
               i) κατά παρέκκλιση από το άρθρο 6α του παρόντος κανονισμού, τα δεδομένα που αναφέρονται στα άρθρα 14, 15, 16, 17 και 18 του [κανονισμού σχετικά με τη θέσπιση συστήματος εισόδου/εξόδου (ΣΕΕ)] αποθηκεύονται προσωρινά στην εθνική ενιαία διεπαφή, όπως ορίζεται στο άρθρο 6 του [κανονισμού σχετικά με τη θέσπιση συστήματος εισόδου/εξόδου (ΣΕΕ)]. Εάν αυτό δεν είναι δυνατό, τα δεδομένα αποθηκεύονται προσωρινά σε τοπικό επίπεδο. Σε αμφότερες τις περιπτώσεις, τα δεδομένα εισάγονται στο κεντρικό σύστημα του ΣΕΕ, μόλις διορθωθεί η τεχνική αδυναμία ή βλάβη. Τα κράτη μέλη λαμβάνουν τα κατάλληλα μέτρα και αναπτύσσουν την απαιτούμενη υποδομή, τον απαιτούμενο εξοπλισμό και τους απαιτούμενους πόρους, προκειμένου να διασφαλίσουν ότι είναι δυνατή η εν λόγω προσωρινή αποθήκευση σε τοπικό επίπεδο οποιαδήποτε στιγμή και για οποιοδήποτε από τα σημεία διέλευσης των συνόρων τους. 
            
            
               ii) Κατά παρέκκλιση από το άρθρο 8 παράγραφος 3 στοιχείο α) σημείο iii) και το άρθρο 8 παράγραφος 3 στοιχείο ζ) σημείο iv), όσον αφορά υπηκόους τρίτων χωρών που διαθέτουν θεώρηση [ή θεώρηση περιοδείας] που αναφέρεται στο άρθρο 6 παράγραφος 1 στοιχείο β), όταν είναι τεχνικά δυνατό, η εξακρίβωση της ταυτότητας του κατόχου της θεώρησης πραγματοποιείται με απευθείας αναζήτηση στο VIS σύμφωνα με το άρθρο 18 του κανονισμού (ΕΚ) αριθ. 767/2008.»
            
            
               (10)Στο άρθρο 10 προστίθεται η ακόλουθη παράγραφος 3α:
            
            
               «3α. Εάν τα κράτη μέλη αποφασίσουν τη χρησιμοποίηση συστημάτων αυτοματοποιημένου συνοριακού ελέγχου, ηλεκτρονικών θυρών ή συστημάτων αυτοεξυπηρέτησης, ή και των δύο, χρησιμοποιούν τις πινακίδες που προβλέπονται στο μέρος Δ του παραρτήματος III για τον προσδιορισμό των αντίστοιχων λωρίδων.»
            
            
               (11)Το άρθρο 11 αντικαθίσταται από το ακόλουθο κείμενο:
            
            
               «Άρθρο 11
            
            
               Σφράγιση ταξιδιωτικών εγγράφων
            
            
               1. Όταν προβλέπεται ρητώς από την εθνική νομοθεσία του, ένα κράτος μέλος μπορεί να σφραγίζει κατά την είσοδο και την έξοδο τα ταξιδιωτικά έγγραφα υπηκόων τρίτων χωρών στους οποίους έχει χορηγηθεί άδεια διαμονής εκδοθείσα από το εν λόγω κράτος μέλος. 
            
            
               2. Οι πρακτικές ρυθμίσεις της σφράγισης ορίζονται στο παράρτημα ΙV.»
            
            
               (12)Το άρθρο 12 αντικαθίσταται από το ακόλουθο κείμενο:
            
            
               «Άρθρο 12
            
            
               Τεκμήριο διαρκείας παραμονής 
            
            
               1. Με την επιφύλαξη του άρθρου 12α, εάν υπήκοος τρίτης χώρας ευρισκόμενος στο έδαφος κράτους μέλους δεν είναι καταχωρισμένος στο ΣΕΕ, ή η καταχώριση εισόδου/εξόδου του εν λόγω προσώπου δεν περιλαμβάνει ημερομηνία εξόδου μετά την ημερομηνία λήξης της επιτρεπόμενης διάρκειας παραμονής, οι αρμόδιες εθνικές αρχές μπορούν να εικάσουν ότι το εν λόγω πρόσωπο δεν πληροί ή έχει παύσει να πληροί τις προϋποθέσεις που αφορούν τη διάρκεια παραμονής στην επικράτεια των κρατών μελών.
            
            
               2. Το τεκμήριο αυτό δεν ισχύει για υπηκόους τρίτων χωρών οι οποίοι μπορούν να προσκομίσουν, με οιοδήποτε μέσο, αξιόπιστα αποδεικτικά στοιχεία ότι απολαύουν του δικαιώματος της ελεύθερης κυκλοφορίας βάσει του δικαίου της Ένωσης ή ότι διαθέτουν άδεια διαμονής ή θεώρηση για παραμονή μακράς διάρκειας. Το άρθρο 32 του [κανονισμού σχετικά με τη θέσπιση συστήματος εισόδου/εξόδου (ΣΕΕ)] εφαρμόζεται κατά περίπτωση.
            
            
               3. Το τεκμήριο της παραγράφου 1 καταρρίπτεται αν το πρόσωπο προσκομίσει, με οιοδήποτε μέσο, αξιόπιστη απόδειξη, όπως εισιτήρια ή αποδεικτικά στοιχεία της παρουσίας του εκτός του εδάφους του κράτους μέλους ή της ημερομηνίας λήξης προηγούμενης άδειας διαμονής ή θεώρησης για παραμονή μακράς διάρκειας, από τα οποία να συνάγεται ότι έχουν τηρηθεί οι όροι όσον αφορά τη διάρκεια βραχείας παραμονής.
            
         
         
            
               Στις περιπτώσεις αυτές, οι αρμόδιες αρχές εφαρμόζουν τη διαδικασία που προβλέπεται στο άρθρο 18 του [κανονισμού σχετικά με τη θέσπιση συστήματος εισόδου/εξόδου (ΣΕΕ)]. 
            
            
               4. Στην περίπτωση που το τεκμήριο που προβλέπεται στην παράγραφο 1 δεν καταρριφθεί, ο υπήκοος τρίτης χώρας είναι δυνατόν να απελαθεί, από τις αρμόδιες αρχές, από την επικράτεια των ενδιαφερομένων κρατών μελών.
            
            
               Υπήκοος τρίτης χώρας ο οποίος αποδεικνύει ότι απολαύει του δικαιώματος της ελεύθερης κυκλοφορίας σύμφωνα με το δίκαιο της Ένωσης μπορεί να απελαθεί από την επικράτεια του εν λόγω κράτους μέλους μόνο από τις αρμόδιες συνοριακές και μεταναστευτικές αρχές του οικείου κράτους μέλους σύμφωνα με την οδηγία 2004/38/ΕΚ.»
            
            
               (13)Προστίθεται το ακόλουθο άρθρο 12α: 
            
            
               «Άρθρο 12α
               Μεταβατική περίοδος και μεταβατικά μέτρα 
            
            
               1. Για περίοδο έξι μηνών από την έναρξη λειτουργίας του ΣΕΕ, προκειμένου να εξακριβώνεται κατά την είσοδο ότι ένα πρόσωπο δεν έχει υπερβεί τον επιτρεπόμενο αριθμό εισόδων βάσει της θεώρησης για μία ή δύο μόνο εισόδους και προκειμένου να εξακριβώνεται κατά την είσοδο και την έξοδο ότι ένα πρόσωπο που εισέρχεται για βραχεία παραμονή δεν έχει υπερβεί τη μέγιστη διάρκεια επιτρεπόμενης παραμονής, οι αρμόδιες συνοριακές αρχές λαμβάνουν υπόψη την παραμονή στην επικράτεια των κρατών μελών κατά τη διάρκεια των 180 ημερών που προηγούνται της εισόδου ή της εξόδου ελέγχοντας τις σφραγίδες στα ταξιδιωτικά έγγραφα επιπλέον των δεδομένων εισόδου/εξόδου που έχουν καταχωριστεί στο ΣΕΕ. 
            
            
               2. Όταν ένα πρόσωπο έχει εισέλθει στην επικράτεια των κρατών μελών και δεν έχει εξέλθει από αυτήν πριν από την έναρξη λειτουργίας του ΣΕΕ, δημιουργείται ατομικό αρχείο στο ΣΕΕ και η ημερομηνία της συγκεκριμένης εισόδου καταχωρίζεται στο αρχείο καταχώρισης στοιχείων εισόδου/εξόδου σύμφωνα με το άρθρο 14 παράγραφος 2 του [κανονισμού σχετικά με τη θέσπιση του συστήματος εισόδου-εξόδου (ΣΕΕ)], κατά την έξοδο του προσώπου. Ο κανόνας αυτός δεν υπόκειται στον περιορισμό των έξι μηνών από τη θέση σε λειτουργία του ΣΕΕ ο οποίος αναφέρεται στην παράγραφο 1. Σε περίπτωση ασυμφωνίας μεταξύ της ημερομηνίας της σφραγίδας εισόδου και των δεδομένων που έχουν καταχωριστεί στο ΣΕΕ, υπερισχύει η σχετική σφραγίδα.»
            
            
               (14)Το άρθρο 14 τροποποιείται ως εξής:
            
            
               α)Στην παράγραφο 2 προστίθεται το ακόλουθο τρίτο εδάφιο:
            
            
               «Τα δεδομένα υπηκόων τρίτων χωρών στους οποίους δεν δίνεται άδεια εισόδου για βραχεία παραμονή [ή με βάση θεώρηση περιοδείας] καταχωρίζονται στο ΣΕΕ σύμφωνα με το άρθρο 6α παράγραφος 2 του παρόντος κανονισμού και το άρθρο 16 του [κανονισμού σχετικά με θέσπιση συστήματος εισόδου/εξόδου (ΣΕΕ)].»
            
            
               β)στην παράγραφο 3, το τρίτο εδάφιο αντικαθίσταται από το ακόλουθο κείμενο:
            
            
               «Με την επιφύλαξη ενδεχόμενης αποζημίωσης βάσει του εθνικού δικαίου, ο υπήκοος τρίτης χώρας δικαιούται να ζητήσει διόρθωση των δεδομένων που έχουν καταχωρισθεί στο ΣΕΕ ή της ακυρωθείσας σφραγίδας εισόδου, ή και των δύο, και τυχόν άλλων ακυρώσεων ή προσθηκών, από το κράτος μέλος το οποίο του απαγόρευσε την είσοδο εφόσον αποδειχθεί, συνεπεία της προσφυγής, ότι η απόφαση περί άρνησης εισόδου ήταν αβάσιμη.»
            
            
               (15)Τα παραρτήματα III, IV και V τροποποιούνται σύμφωνα με το παράρτημα του παρόντος κανονισμού.
            
            
               (16)Το παράρτημα VIII διαγράφεται.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του.
            
            
               Εφαρμόζεται από την ημερομηνία έναρξης λειτουργίας του ΣΕΕ, όπως καθορίζεται από την Επιτροπή σύμφωνα με το άρθρο 60 του [κανονισμού αριθ. XXX του Ευρωπαϊκού Κοινοβουλίου και του Συμβουλίου σχετικά με τη θέσπιση συστήματος εισόδου/εξόδου (ΣΕΕ) για την καταχώριση δεδομένων εισόδου και εξόδου και δεδομένων άρνησης εισόδου των υπηκόων τρίτων χωρών που διέρχονται τα εξωτερικά σύνορα των κρατών μελών της Ευρωπαϊκής Ένωσης, και τον καθορισμό των όρων πρόσβασης στο ΣΕΕ για σκοπούς επιβολής του νόμου].
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη, σύμφωνα με τις Συνθήκες. 
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
            
         
         
            
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  Κανονισμός (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (κωδικοποιημένο κείμενο) ΕΕ L 77 της 23.3.2016, σ. 1.
               
               
                  
                     (2)
                  COM(2013) 95 FINAL, COM(2013) 97 FINAL και COM(2013) 96 FINAL, αντιστοίχως.
               
               
                  
                     (3)
                  COM(2013) 96 FINAL
               
               
                  
                     (4)
                  
                  
                        Εφόσον θεσπιστεί θεώρηση περιοδείας σύμφωνα με την πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου για τη θέσπιση θεώρησης περιοδείας και την τροποποίηση της Σύμβασης εφαρμογής της συμφωνίας του Σένγκεν και των κανονισμών (ΕΚ) αριθ. 562/2006 και (ΕΚ) αριθ. 767/2008 [COM(2014) 163 final].
                  
               
               
                  
                     (5)
                  
               
               
                  
                     (6)
                  Εάν το πεδίο εφαρμογής του άρθρου 8 παράγραφος 2 περιοριστεί σε πρόσωπα τα οποία απολαύουν του δικαιώματος της ελεύθερης κυκλοφορίας σύμφωνα με το δίκαιο της Ένωσης, όπως προτείνεται στην πρόταση COM(2015) 670 final, ο εν λόγω έλεγχος γνησιότητας θα πρέπει να προβλέπεται ρητώς στο άρθρο 8 παράγραφος 3 και να εφαρμόζεται σε υπηκόους τρίτων χωρών.
               
               
                  
                     (7)
                  Παρόμοια προϋπόθεση προβλέπεται στην πρόταση (COM(2015)670/2) και θα αποτελέσει μέρος των υποχρεωτικών ελέγχων προσώπων που απολαύουν του δικαιώματος της ελεύθερης κυκλοφορίας. Αναλόγως της τελικής έκδοσης του κειμένου που θα εγκριθεί, η πρόταση αυτή μπορεί να καταστεί περιττή/άνευ αντικειμένου.
               
               
                  
                     (8)
                  Κανονισμός (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (κωδικοποιημένο κείμενο) ΕΕ L 77 της 23.3.2016, σ. 1.
               
               
                  
                     (9)
                  ΕΕ L …
               
               
                  
                     (10)
                  Οδηγία 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στην επικράτεια των κρατών μελών (ΕΕ L 158 της 30.4.2004, σ. 77).
               
               
                  
                     (11)
                  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).
               
               
                  
                     (12)
                  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
               
               
                  
                     (13)
                  ΕΕ L 176 της 10.7.1999, σ. 36.
               
               
                  
                     (14)
                  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
               
               
                  
                     (15)
                  ΕΕ L 53 της 27.2.2008, σ. 52.
               
               
                  
                     (16)
                  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
               
               
                  
                     (17)
                  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).
               
               
                  
                     (18)
                  ΕΕ L 160 της 18.6.2011, σ. 21.
               
               
                  
                     (19)
                  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
               
               
                  
                     (20)
                  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).
               
               
                  
                     (21)
                  Ενδέχεται να απαιτηθούν περαιτέρω προσαρμογές αυτών των παραγράφων μετά την έγκριση της πρότασης (2015)670/2 της Επιτροπής.
               
               
                  
                     (22)
                  
                  
                     Κανονισμός (ΕΚ) αριθ. 767/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για το Σύστημα Πληροφοριών για τις Θεωρήσεις (VIS) και την ανταλλαγή δεδομένων μεταξύ κρατών μελών για τις θεωρήσεις μικρής διάρκειας (κανονισμός VIS)
                  
                  .»
               
               
                  
                     (23)
                  Η εν λόγω προϋπόθεση προβλέπεται στην πρόταση (COM(2015)670/2) για την τροποποίηση του άρθρου 7 του κώδικα συνόρων του Σένγκεν και θα αποτελέσει μέρος των υποχρεωτικών ελέγχων προσώπων που απολαύουν του δικαιώματος της ελεύθερης κυκλοφορίας. Αναλόγως της τελικής έκδοσης του κειμένου που θα εγκριθεί, η πρόταση αυτή μπορεί να πρέπει να προσαρμοστεί.
               
               
                  
                     (24)
                  Παρόμοια προϋπόθεση προβλέπεται στην πρόταση (COM(2015)670/2) για την τροποποίηση του άρθρου 7 του κώδικα συνόρων του Σένγκεν (μετά την κωδικοποίηση, σημερινό άρθρο 8) και θα αποτελέσει μέρος των υποχρεωτικών ελέγχων προσώπων που απολαύουν του δικαιώματος της ελεύθερης κυκλοφορίας. Αναλόγως της τελικής έκδοσης του κειμένου που θα εγκριθεί, η πρόταση αυτή μπορεί να καταστεί περιττή/άνευ αντικειμένου.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.4.2016
            COM(2016) 196 final
            ΠΑΡΑΡΤΗΜΑ
            στην
            Πρόταση 
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥγια την τροποποίηση του κανονισμού (ΕΕ) 2016/399 όσον αφορά τη χρήση του συστήματος εισόδου/εξόδου
            {SWD(2016) 115 final}{SWD(2016) 116 final}
            
               
         
         
            
               ΠΑΡΑΡΤΗΜΑ
            
            
               στην
            
            
               Πρόταση 
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
                  για την τροποποίηση του κανονισμού (ΕΕ) 2016/399 όσον αφορά τη χρήση του συστήματος εισόδου/εξόδου
            
            
               ΠΑΡΑΡΤΗΜΑ
            
            
               Τα παραρτήματα του κανονισμού (ΕΕ) 2016/399 τροποποιούνται ως εξής:
            
            
               1.Στο παράρτημα ΙΙΙ προστίθεται το μέρος Δ:
            
            
            
               «ΜΕΡΟΣ Δ
            
            
               Μέρος Δ1: Λωρίδες ΑΣΕ για τους πολίτες ΕΕ/ΕΟΧ/Ελβετίας
            
            
               
                  
            
            
               
                  
            
            
               Αστέρια δεν απαιτούνται για Ελβετία, Λιχτενστάιν, Νορβηγία και Ισλανδία
            
            
               
            
               Μέρος Δ2: Λωρίδες ΑΣΕ για τους υπηκόους τρίτων χωρών
            
            
               
                  
            
            
               
                  
            
            
               Αστέρια δεν απαιτούνται για Ελβετία, Λιχτενστάιν, Νορβηγία και Ισλανδία
            
            
               Μέρος Δ3: Λωρίδες ΑΣΕ για όλα τα διαβατήρια
            
         
         
            
               
                  
            
            
               
                  
            
            
               Αστέρια δεν απαιτούνται για Ελβετία, Λιχτενστάιν, Νορβηγία και Ισλανδία»
            
            
            
               2.Το παράρτημα IV τροποποιείται ως εξής:
            
            
               α)το σημείο 1 αντικαθίσταται από το ακόλουθο κείμενο:
            
            
               «1. Όταν προβλέπεται ρητώς από την εθνική νομοθεσία του, ένα κράτος μέλος μπορεί να επιθέτει σφραγίδα, κατά την είσοδο και την έξοδο, στα ταξιδιωτικά έγγραφα των υπηκόων τρίτων χωρών που διαθέτουν τίτλο διαμονής τον οποίο έχει χορηγήσει το ίδιο κράτος μέλος σύμφωνα με το άρθρο 11. Επιπροσθέτως, σύμφωνα με το παράρτημα V μέρος Α, σε περίπτωση που υπήκοοι τρίτων χωρών αντιμετωπίζουν άρνηση εισόδου σύμφωνα με το άρθρο 14, ο συνοριοφύλακας θέτει επί του διαβατηρίου σφραγίδα εισόδου, που διαγράφεται από σταυρό με μαύρη ανεξίτηλη μελάνη και γράφει απέναντι, στα δεξιά, επίσης με ανεξίτηλη μελάνη το (τα) γράμμα(-τα) που αντιστοιχεί(-ούν) στο (στους) λόγο(-ους) της άρνησης εισόδου, των οποίων ο κατάλογος περιλαμβάνεται στο ενιαίο έντυπο άρνησης εισόδου που αναφέρεται στο μέρος Β του παραρτήματος V.»
            
            
               β)Προστίθεται το σημείο 1α:α ειδικά χαρακτηριστικά αυτών των σφραγίδων καθορίζονται στην απόφαση της εκτελεστικής επιτροπής Σένγκεν SCH/COM-EX (94) 16 αναθ. και SCH/Gem-Handb (93) 15 (CONFIDENTIAL).»
            
            
               γ)το σημείο 3 αντικαθίσταται από το ακόλουθο κείμενο:
            
            
               «3. Σε περίπτωση άρνησης εισόδου υπηκόου τρίτης χώρας που υπόκειται στην υποχρέωση θεώρησης, η σφραγίδα τίθεται κατά γενικό κανόνα στην απέναντι σελίδα από αυτή στην οποία έχει τοποθετηθεί η θεώρηση.
            
            
               Αν αυτή η σελίδα δεν είναι χρησιμοποιήσιμη, η σφραγίδα τοποθετείται στην επόμενη σελίδα. Η ζώνη που προορίζεται για ανάγνωση από μηχανήματα δεν σφραγίζεται.»
            
            
               3.Το παράρτημα V μέρος Α τροποποιείται ως εξής:
            
            
               α)το σημείο 1 β) αντικαθίσταται από το ακόλουθο κείμενο:
            
            
               «β) για υπηκόους τρίτων χωρών των οποίων δεν επιτρέπεται η είσοδος για παραμονή βραχείας διάρκειας [ή βάσει θεώρησης περιοδείας], τα δεδομένα σχετικά με την άρνηση εισόδου καταχωρίζονται στο ΣΕΕ σύμφωνα με το άρθρο 6α παράγραφος 2 του παρόντος κανονισμού και το άρθρο 16 του [κανονισμού για τη θέσπιση συστήματος εισόδου/εξόδου (ΣΕΕ)]. Επιπροσθέτως, ο συνοριοφύλακας θέτει επί του διαβατηρίου σφραγίδα εισόδου, που διαγράφεται από σταυρό με μαύρη ανεξίτηλη μελάνη και γράφει απέναντι, στα δεξιά, επίσης με ανεξίτηλη μελάνη το (τα) γράμμα(-τα) που αντιστοιχεί(-ούν) στο (στους) λόγο(-ους) της άρνησης εισόδου, των οποίων ο κατάλογος περιλαμβάνεται στο ενιαίο έντυπο άρνησης εισόδου που αναφέρεται στο μέρος Β του παρόντος παραρτήματος·»
            
            
               β) σημείο 1 δ) αντικαθίσταται από το ακόλουθο κείμενο:
            
            
               «δ) για υπηκόους τρίτων χωρών των οποίων η άρνηση εισόδου δεν καταχωρίζεται στο ΣΕΕ, ο συνοριοφύλακας θέτει επί του διαβατηρίου σφραγίδα εισόδου, που διαγράφεται από σταυρό με μαύρη ανεξίτηλη μελάνη και γράφει απέναντι, στα δεξιά, επίσης με ανεξίτηλη μελάνη το (τα) γράμμα(-τα) που αντιστοιχεί(-ούν) στο (στους) λόγο(-ους) της άρνησης εισόδου, των οποίων ο κατάλογος περιλαμβάνεται στο ενιαίο έντυπο άρνησης εισόδου που αναφέρεται στο μέρος Β του παρόντος παραρτήματος. Επιπλέον, για αυτές τις κατηγορίες προσώπων, ο συνοριοφύλακας καταχωρεί κάθε άρνηση εισόδου σε αρχείο ή σε κατάλογο, τα οποία θα μνημονεύουν την ταυτότητα και την ιθαγένεια του υπηκόου τρίτης χώρας, τα στοιχεία του εγγράφου που επιτρέπει τη διέλευση των συνόρων από τον υπήκοο τρίτης χώρας, καθώς και τον λόγο και την ημερομηνία της άρνησης εισόδου·»
            
            
               γ)προστίθεται το σημείο 1 ε):
            
            
               «ε) Οι πρακτικές ρυθμίσεις της σφράγισης ορίζονται στο παράρτημα ΙV.»